**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΠΕΡΙΦΕΡΕΙΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 26 Ιουνίου 2018, ημέρα Τρίτη και ώρα 15.15΄, στην **Αίθουσα** «Προέδρου Αθανασίου Κωνστ. Τσαλδάρη» (223) του **Μεγάρου της Βουλής,** συνήλθαν σε κοινή συνεδρίαση η Διαρκής Επιτροπή Παραγωγής και Εμπορίου και η Ειδική Μόνιμη Επιτροπή Περιφερειών, υπό την προεδρία της Προέδρου της Διαρκούς Επιτροπής Παραγωγής και Εμπορίου, κυρίας Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ναυτιλίας και Νησιωτικής Πολιτικής «Μηχανισμός εφαρμογής, κρατική εποπτεία, γενικοί όροι υλοποίησης του Μεταφορικού Ισοδυνάμου (Μ.Ι.) και άλλες διατάξεις». (3η συνεδρίαση)

Στη συνεδρίαση παρέστησαν ο Υπουργός Ναυτιλίας και Νησιωτικής Πολιτικής, κ. Παναγιώτης Κουρουμπλής, η Υπουργός Διοικητικής Ανασυγκρότησης, κυρία Όλγα Γεροβασίλη, ο Αναπληρωτής Υπουργός Υγείας κ. Παύλος Πολάκης, ο Υφυπουργός Ναυτιλίας και Νησιωτικής Πολιτικής, κ. Νεκτάριος Σαντορινιός, καθώς και αρμόδιοι υπηρεσιακοί παράγοντες.

 Η Προεδρεύουσα των Επιτροπών, κυρία Χαρά Καφαντάρη αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών των Επιτροπών.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.

Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γεώργιος, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Ριζούλης Ανδρέας, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Μπάρκας Κωνσταντίνος, Καφαντάρη Χαρά, Μπαλωμενάκης Αντώνιος, Ουρσουζίδης Γεώργιος, Παπαδόπουλος Νικόλαος, Σέλτσας Κωνσταντίνος, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τριανταφυλλίδης Αλέξανδρος, Αθανασίου Χαράλαμπος, Κεφαλογιάννης Γιάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Καραμανλής Αχ. Κωνσταντίνος, Χαρακόπουλος Μάξιμος, Κόνσολας Εμμανουήλ, Τσιάρας Κωνσταντίνος, Μπουκώρος Χρήστος, Μπούρας Αθανάσιος, Αντωνίου Μαρία, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Τάσσος Σταύρος, Μανωλάκου Διαμάντω, Συντυχάκης Εμμανουήλ, Παπαχριστόπουλος Αθανάσιος, Δανέλλης Σπυρίδων και Γεωργιάδης Μάριος.

Από την Ειδική Μόνιμη Επιτροπή Περιφερειών παρόντες ήταν οι Βουλευτές κ.κ. Βέττας Δημήτριος, Γάκης Δημήτριος, Γκιόλας Ιωάννης, Θηβαίος Νικόλαος, Μιχελής Αθανάσιος, Μιχελογιαννάκης Ιωάννης, Μορφίδης Κωνσταντίνος, Μπόλαρης Μάρκος, Παπαηλιού Γεώργιος, Σεβαστάκης Δημήτριος, Μουσταφά Μουσταφά, Ρίζος Δημήτριος, Τσόγκας Γιώργος, Κατσαφάδος Κωνσταντίνος, Κοντογεώργος Κωνσταντίνος, Χριστοφιλοπούλου Παρασκευή (Εύη), Κούζηλος Νικόλαος, Κατσώτης Χρήστος και Σαρίδης Ιωάννης.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Συνεδριάζει η Διαρκής Επιτροπή Παραγωγής και Εμπορίου και η Ειδική Μόνιμη Επιτροπή Περιφερειών με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Ναυτιλίας και Νησιωτικής Πολιτικής «Μηχανισμός εφαρμογής, κρατική εποπτεία, γενικοί όροι υλοποίησης του Μεταφορικού Ισοδυνάμου (Μ.Ι.) και άλλες διατάξεις». (3η συνεδρίαση).

Πριν προχωρήσουμε στις τοποθετήσεις των Εισηγητών και Ειδικών Αγορητών θα ψηφίσουμε επί της αρχής.

Τον λόγο έχει ο Εισηγητής του ΣΥ.ΡΙΖ.Α., κ. Καματερός.

ΗΛΙΑΣ ΚΑΜΑΤΕΡΟΣ (Εισηγητής του ΣΥ.ΡΙΖ.Α.): Υπερ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο Εισηγητής της Ν.Δ., κ. Αθανασίου.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Επιφύλαξη.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ., κ. Καρράς.

ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.- ΔΗΜ.ΑΡ.): Επιφύλαξη.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο Ειδικός Αγορητής του Λαϊκού Συνδέσμου «Χρυσή Αυγή», κ. Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου «Χρυσή Αυγή»): Επιφύλαξη.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει η Ειδική Αγορήτρια του Κ.Κ.Ε., κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Κατά.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο Ειδικός Αγορητής των Ανεξάρτητων Ελλήνων, κ. Παπαχριστόπουλος.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξάρτητων Ελλήνων): Υπέρ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο Ειδικός Αγορητής της Ένωσης Κεντρώων, κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Επιφύλαξη.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ο συνάδελφος από το «Ποτάμι», κ. Δανέλλης έχει ειδοποιήσει ότι θα καθυστερήσει και θα τοποθετηθεί επί της αρχής στην ομιλία του.

Συνεπώς, το σχέδιο νόμου του Υπουργείου Ναυτιλίας και Νησιωτικής Πολιτικής «Μηχανισμός εφαρμογής, κρατική εποπτεία, γενικοί όροι υλοποίησης του Μεταφορικού Ισοδυνάμου (Μ.Ι.) και άλλες διατάξεις», γίνεται δεκτό επί της αρχής κατά πλειοψηφία.

Τον λόγο έχει ο κ. Καματερός για 12 λεπτά.

ΗΛΙΑΣ ΚΑΜΑΤΕΡΟΣ (Εισηγητής του ΣΥ.ΡΙΖ.Α.): Κυρίες και κύριοι βρισκόμαστε στην τελευταία συνεδρίαση της Επιτροπής. Το πρωί ακούσαμε τους εξωκοινοβουλευτικούς εκπροσώπους. Νομίζω ότι όλοι ήταν της θέσης ότι το νομοσχέδιο είναι στη σωστή κατεύθυνση. Υπήρχε και μια έντονη «κραυγή» από την εκπρόσωπο της Ένωσης Περιφερειών που μας ζήτησε να πάρουμε πίσω το νομοσχέδιο. Νομίζω ότι αν λάβουμε υπόψη μας και τις τοποθετήσεις των κομμάτων της Αντιπολίτευσης μπορούμε να κάνουμε τις παρακάτω εκτιμήσεις και χρειάζεται να δώσουμε απαντήσεις και σε ορισμένες αιτιάσεις που τέθηκαν.

Λέω αιτιάσεις, διότι για μένα είναι υποκριτική η στάση των περισσότερων κομμάτων της Αντιπολίτευσης που δεν μπορούν να αντιταχθούν σε ένα τέτοιο νομοσχέδιο που, προφανώς, είναι σε όφελος των νησιών και στα πλαίσια της εφαρμογής μιας νησιωτικής πολιτικής. Είναι πρωτοπόρο, γιατί δεν εφαρμόζεται κατά αυτό τον τρόπο σε καμία άλλη χώρα και, προφανώς, επειδή πρέπει να είναι συνεπής στην αντιπολιτευτική τους στείρα άρνηση, ψάχνουν να βρουν αιτίες για να μην το ψηφίσουν. Θα απαντήσω σε κάποιες από αυτές τις αιτιάσεις. Ειπώθηκε ότι δεν είναι ολοκληρωμένο το σχέδιο, αυτό δεν είναι Μεταφορικό Ισοδύναμο, ότι το Μεταφορικό Ισοδύναμο είναι αυτό το οποίο θα ισχύει για τους πάντες και τα πάντα, για όλους όσους ταξιδεύουν προς τα νησιά ή από τα νησιά, για όλα τα εμπορεύματα που πηγαίνουν ή φεύγουν από τα νησιά. Πάρα πολύ ωραία. Ποιος δεν το θέλει αυτό; Καταρχήν, να δούμε αν εφαρμόζεται κάπου και να δούμε εμείς πως το προσεγγίζουμε.

Είπαμε από την πρώτη στιγμή ότι αυτό είναι ένα πρώτο βήμα. Είναι ένα πρώτο βήμα, γιατί ούτε καν δεν έχουμε τα στοιχεία για την κίνηση ανθρώπων, πραγμάτων και καυσίμων πολύ περισσότερο. Επομένως, γι’ αυτό το ονομάζουμε πιλοτικό το πρώτο εξάμηνο, ώστε να δούμε τα αποτελέσματα. Γίνεται με βάση την επιδότηση που μπορεί να γίνει σε αυτήν εδώ τη διαφορά του κόστους στα νησιά απ’ ότι στην ενδοχώρα και βάζουμε ένα πλάνο μέσα στην επόμενη τριετία να γίνει ένα εθνικό στρατηγικό σχέδιο για τις μεταφορές, το οποίο θα μας πάει όσο γίνεται πιο μακριά για να πλησιάσουμε όσο γίνεται πιο κοντά σε αυτό το ολοκληρωμένο σχέδιο για το Μεταφορικό Ισοδύναμο. Άρα, όποιος δεν το καταλαβαίνει ότι αυτό είναι ένα βήμα προς αυτήν την κατεύθυνση ή όποιος το καταλαβαίνει μεν αλλά το καταψηφίζει οπωσδήποτε υποκρύπτει υποκρισία και καλύπτει άλλες αιτιάσεις καθαρά αντιπολιτευτικές.

Και εδώ, τελειώνοντας με αυτό το θέμα, θα ήθελα να ρωτήσω όλους αυτούς που κυβέρνησαν όλα αυτά τα χρόνια και τώρα έρχονται και είτε κλαίνε για τα νησιά είτε λένε ότι μα αυτό δεν είναι τίποτα, είναι ψίχουλα, εμείς θέλουμε ένα ολοκληρωμένο Μεταφορικό Ισοδύναμο, να τους ρωτήσουμε: «Εσείς τι κάνατε τόσο καιρό»; Ασχοληθήκατε καθόλου με αυτό; Επαναλαμβάνω που έχουμε τις Οδηγίες της Ε.Ε., το Σύνταγμα μας που αναφέρει ότι πρέπει να λαμβάνουμε υπόψη μας τις νησιωτικές πολιτικές.

Και ωραία, προτείνετε ένα ολοκληρωμένο σχέδιο. Λέτε ότι θέλετε ένα ολοκληρωμένο σχέδιο. Μπορείτε να μας πείτε τι προτείνετε; Εγώ δεν άκουσα καμία πρόταση, παρά την ευχή ότι θα πρέπει όλα και όλοι να κινούνται ισότιμα προς τα νησιά, όπως και στην ενδοχώρα.

Μια άλλη αιτίαση που ακούστηκε είναι ότι δεν αντισταθμίζει το Μεταφορικό Ισοδύναμο τον Φ.Π.Α. Ευχαριστώ πολύ. Το ξέρουμε κι εμείς και είμαστε οι πρώτοι που το λέμε, ότι δεν έχει καμία σχέση. Το Μεταφορικό Ισοδύναμο είναι ένα μέτρο μέσα στα πλαίσια της συνολικότερης νησιωτικής πολιτικής και μάλιστα ενός μέρους της νησιωτικής πολιτικής, που αφορά καθαρά οικονομικά, φορολογικά κίνητρα. Γιατί η νησιωτική πολιτική πρέπει να πάει πολύ πιο πέρα. Πρέπει να εξασφαλίσει την πρόσβαση στους νησιώτες σε αγαθά, όπως είναι το νερό. Η Κυβέρνηση έχει κάνει φοβερά βήματα προς αυτή την κατεύθυνση. Κανένα νησί δεν θα έχει ανάγκη από νερό, κανένα νησί δεν θα έχει ανάγκη από υδροφόρα, όπως είχε μέχρι τώρα που εσείς κόπτεστε ότι είναι ψίχουλα αυτά του Μεταφορικού Ισοδυνάμου.

Γίνεται σχέδιο για να υπάρχει ειδική μέριμνα για την υγεία στους νησιώτες για να έχουν πρόσβαση σε αυτό το αγαθό που δεν έχουν τώρα, όπως και για την παιδεία, όπως και σε πολλά άλλα πράγματα που, ήδη, έχει ξεκινήσει η Κυβέρνηση, αλλά δυστυχώς χρειάζονται μεγάλες τομές και να φτάσουμε σε ένα επίπεδο, αυτό που εμείς θέλουμε να υπάρχει πραγματικά ισότιμη πρόσβαση των νησιωτών σε αυτά τα αγαθά. Επομένως, να καλύπτεται και η αυξημένη διαφορά στις μεταφορές από το Μεταφορικό Ισοδύναμο.

Όμως, εδώ, θέλω να επιστήσω την προσοχή σας στην απάντηση από τον εκπρόσωπο των ακτοπλόων, των εφοπλιστών, σε μια ερώτηση που του έκανα και την έκανα για να αναδείξω την υποκρισία και το μεγάλο πρόβλημα που υπάρχει. Σας το υπενθυμίζω και το τονίζω. Αυτή τη στιγμή, κ. Αθανασίου, οι μεταφορές έχουν Φ.Π.Α στα νησιά 24%. Στα νησιά που ισχύει, όπως και στα νησιά που ίσχυε ο χαμηλός συντελεστής Φ.Π.Α, είχαν και έχουν συντελεστή 24%. Και έτσι ήταν πάντα. Επομένως, όλα αυτά που λέτε για τη σχέση του Φ.Π.Α. με το Μεταφορικό Ισοδύναμο είναι στον αέρα. Θέλετε να σας πω, εάν υπάρχει κάποια σχέση, ποια είναι; Είναι προς τα κάτω και θα σας εξηγήσω γιατί. Εφόσον, λοιπόν, ο Φ.Π.Α. στις μεταφορές είναι αυξημένος, άρα, η αύξηση του Φ.Π.Α. στα νησιά κανονικά δεν επιφέρει καμία επίπτωση στα εισιτήρια και στις μεταφορές. Όμως, όπως ακούσατε και από τον κ. Σακέλη, με την εφαρμογή του Μεταφορικού Ισοδυνάμου μπορεί να έχουμε μείωση στις τιμές των εισιτηρίων, εάν έχουμε και μείωση καυσίμων ή και άλλων υπηρεσιών που έχουν σχέση με τις μεταφορές. Επομένως, ας αφήσουμε και αυτή την υποκρισία για τον Φ.Π.Α. Επαναλαμβάνω, ο Φ.Π.Α είναι ένα μέτρο στα πλαίσια της οικονομικής πολιτικής, της φορολογικής πολιτικής. Είναι ένα μέτρο που βοηθάει τους νησιώτες, που μέχρι τώρα έπαιζε ένα ρόλο. Διεκδικούμε να υπάρχει και μειωμένος Φ.Π.Α. και Μεταφορικό Ισοδύναμο. Λυπάμαι που κάποιοι της Αντιπολίτευσης βάζουν θέμα ότι προτιμούμε τον Φ.Π.Α και όπως είπε η εκπρόσωπος των Περιφερειών «αποσύρεται το Μεταφορικό Ισοδύναμο».

Εδώ, επιτρέψτε μου, να κάνω μια αναφορά και στο Κ.Κ.Ε., το οποίο ακούσατε και λίγο πιο πριν, είναι το πιο καθαρό, κάθετο, ανεπιφύλακτα λέει, «χωρίς επιφύλαξη λέμε όχι στο νομοσχέδιο». Ναι μεν, η πιο καθαρή στάση, σωστά, αλλά για πείτε μου σας παρακαλώ, θα ήθελα μια απάντηση στο ερώτημα, αφού πρώτα πω τις αιτιάσεις σας. Ότι όλα αυτά γίνονται για τους εφοπλιστές και για να ωφεληθούν οι εφοπλιστές και να πάνε τα χρήματα, τα εκατομμύρια αυτά που δίνουμε, στους εφοπλιστές. Ερώτηση: Τώρα δηλαδή, οι εφοπλιστές παίρνουν λιγότερα από τα εισιτήρια; Και όταν επιδοτηθεί το Μεταφορικό Ισοδύναμο θα παίρνουν περισσότερα; Αυτό δεν το καταλαβαίνω. Έτσι και αλλιώς τα εισιτήρια τα πληρώνουν οι κάτοικοι και γι' αυτό και το νομοσχέδιο έχει δομηθεί με τέτοιον τρόπο, ούτως ώστε να ωφεληθούν οι χρήστες και όχι οι εφοπλιστές. Επομένως, θα πληρώνει το κράτος αυτή τη διαφορά που προκύπτει από τις μετακινήσεις στην ενδοχώρα. Πού ωφελούνται οι εφοπλιστές;

Σχετικά με τη σχολή της Καλύμνου, επειδή ειπώθηκαν κάποια πράγματα και έγιναν κάποιες παρατηρήσεις. Επιτρέψτε μου, είναι εκπληκτικό ενώ και εκεί εκφράστηκαν διαφωνίες, σε αυτό το θέμα, είπαν όλοι ότι το ψηφίζουν. Το Μεταφορικό Ισοδύναμο δεν το ψηφίζουν. Όμως, τη σχολή Καλύμνου την ψηφίζουν. Τι πιο κραυγαλέα θέση περί της ψηφοθηρικής πολιτικής. Αλλά, επειδή και εκεί πρέπει να δικαιολογήσουμε κάποια πράγματα και να κατηγορήσουμε την Κυβέρνηση και να τα βγάλουμε αρνητικά, βρήκαμε και εκεί προβλήματα. Πώς θα λειτουργήσει; Ο Δήμαρχος είπε ότι υπάρχουν κτίρια κατάλληλα και, ήδη, είναι διαμορφωμένα και έτοιμα. Επίσης, είπαν «τι θα γίνει, θα κάνουμε σε κάθε περιοχή σχολή;». Εδώ, αναγνωρίζουμε το πρόβλημα που υπάρχει, ότι δεν μπορεί να υπάρχουν διάσπαρτες σχολές ανά τη χώρα, αλλά δεν μιλάμε για ιατρική σχολή που χρειάζεται κάποια νοσοκομεία και έχουν κάποιες ιδιαιτερότητες και δεν μπορείς να τις κάνεις όπου να ΄ναι. Πολύ περισσότερο μιλάμε για μια περιοχή, η οποία έχει παράδοση στη ναυτιλία, το ανέδειξε ο κ. Δήμαρχος με στοιχεία και μιλάμε για ένα μέτρο, το οποίο παίζει σοβαρό αναπτυξιακό ρόλο και στην περιοχή και ευρύτερα για τα νησιά. Εάν δεν γινόταν δηλαδή, ναυτιλιακή σχολή στα νησιά και σε ένα από αυτά που έχει τη μεγαλύτερη παράδοση στη ναυτιλία, πού θα γινόταν;

Άρα, και σε αυτό το θέμα αποκαλύπτεται η υποκρισία. Επομένως, καταλήγουμε ότι εμείς όχι μόνο ψηφίζουμε, αλλά θα προσπαθήσουμε την επόμενη περίοδο να προχωρήσουν αυτά τα βήματα. Αυτό το πρώτο βήμα που γίνεται σήμερα με το Μεταφορικό Ισοδύναμο, να το φτάσουμε σε τέτοιο σημείο που θα πλησιάζει όσο γίνεται πιο πολύ το ολοκληρωμένο Μεταφορικό Ισοδύναμο, την ιδανική περίπτωση κατά την οποία και εμπορεύματα και άνθρωποι θα μετακινούνται προς και από τα νησιά με το ίδιο κόστος που γίνεται στην ενδοχώρα και που θα είναι ένα πραγματικά ολοκληρωμένο αναπτυξιακό μέτρο. Επαναλαμβάνω ότι δεν εφαρμόζεται έτσι πουθενά, όμως εμείς πρέπει να το τολμήσουμε σαν κατεξοχήν θαλάσσια χώρα της Ευρώπης.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει η κυρία Γεροβασίλη, για να επιχειρηματολογήσει για μια τροπολογία.

ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης): Κυρίες και κύριοι συνάδελφοι, σας καταθέτουμε μια αλλαγή στον τρόπο ορισμού των μελών του Δ.Σ. της «Κοινωνίας της Πληροφορίας». Όπως ξέρετε, η διοικητική μεταρρύθμιση και η ψηφιακή πολιτική είναι δύο συμπληρωματικές έννοιες. Με την ίδρυση του Υπουργείου Ψηφιακής Πολιτικής ενοποιείται ο σχεδιασμός όλων των έργων πληροφορικής, ο οποίος και ελέγχεται όχι μόνο στο σχεδιασμό, αλλά και στις τεχνικές προδιαγραφές των έργων, προκειμένου αυτά να μην έχουν επαναλήψεις, να μην έχουμε αλληλοεπικαλύψεις και λοιπά.

Από την άλλη πλευρά, όπως γνωρίζετε η «Κοινωνία της Πληροφορίας» είναι κύριος φορέας και εταιρεία του Δημοσίου, η οποία υλοποιεί έργα πληροφορικής. Κατά συνέπεια, η σύνδεση της «Κοινωνίας της Πληροφορίας» στη σημερινή πραγματικότητα να είναι πέρα του Υπουργείου Διοικητικής Ανασυγκρότησης, αλλά είναι αναγκαία και του Υπουργείου Ψηφιακής Πολιτικής. Έτσι με αυτή την τροπολογία υπάρχει παρέμβαση στο καταστατικό της εταιρείας, η οποία ορίζει ότι τα μέλη του Δ.Σ., όπως και ο πρόεδρος της εταιρείας που πριν ορίζονταν μόνο από τον Υπουργό Διοικητικής Ανασυγκρότησης, τώρα να ορίζονται με κοινή υπουργική απόφαση από τους δύο Υπουργούς. Παρακάτω, η τροπολογία αναφέρει ότι διατηρείται όπως και πριν η εκλογή του προέδρου της εταιρείας από τα μέλη του Δ.Σ. και δεν αλλάζει κάτι σε αυτό. Όλα τα άλλα διατηρούνται όπως είναι, και μεταβατικά προβλέπεται ότι μέχρι να βγει η κοινή υπουργική απόφαση ισχύει η θητεία των εν ενεργεία σήμερα συμβούλων και του διευθύνοντος συμβούλου της εταιρείας. Αυτή είναι η τροπολογία.

Σας ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Αθανασίου.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Κυρίες και κύριοι συνάδελφοι, πριν μπω στο θέμα, θέλω να σχολιάσω ένα δελτίο τύπου. Είναι το θέμα παρεμφερές με το θέμα που συζητούμε σήμερα, με το νομοσχέδιο. Είναι ένα δελτίο τύπου που σήμερα έβγαλε ο κύριος Κουρουμπλής πάνω στο νομοσχέδιο αυτό, το οποίο θεωρώ επιεικώς απαράδεκτο και ξένο προς τα ήθη του Κοινοβουλίου μας. Πιστεύω, κύριε Υπουργέ, ότι λίγοι υπουργοί της Κυβέρνησης θα έβγαζαν αυτό το δελτίο τύπου και σε καμία περίπτωση δεν θα το έβγαζε ο προκάτοχός σας, ο κύριος Δρίτσας.

Δεν είναι η πρώτη φορά που η Αντιπολίτευση επικρίνει νομοσχέδια είτε ήμασταν στην Κυβέρνηση και δεχόμασταν επικρίσεις σε νομοσχέδια από την Αντιπολίτευση είτε αντιστρόφως. Όμως, εδώ γίνεται εποικοδομητικός διάλογος, ακούγονται τα επιχειρήματα, τα υπέρ και τα κατά και γίνεται μια σύνθεση. Αναφέρω ότι η αρχή της Ν.Δ. ήταν να είναι θετική σε κάτι που προάγει το νομικό και πολιτικό πολιτισμό της χώρας και το έχουμε αποδείξει. Πρόσφατο παράδειγμα ήταν το ζήτημα με τις Α.Ε. και τις ΕΠΕ.

Ένα νομοσχέδιο για τις Ανώνυμες Εταιρείες (Α.Ε.), 301 σελίδων και με 198 άρθρα, που με τον αρμόδιο Υπουργό, τον κ. Πιτσιόρλα, είχαμε μια πάρα πολύ καλή συνεργασία, ανταλλάξαμε επιχειρήματα και μερικές φορές έντασης, αλλά, τελικώς, δέχτηκε 48 νομοτεχνικές βελτιώσεις κ.λπ. και το νομοσχέδιο πέρασε ομόφωνα επί της αρχής και κατ' άρθρο, με μια θετική πλειοψηφία γύρω στο 95%.

Κύριε Υπουργέ, εσείς νομίζω ότι χάσατε την ψυχραιμία σας με το νομοσχέδιο αυτό για τον απλούστατο λόγο ότι δεν σας βολέψαν σήμερα οι απόψεις των φορέων, γιατί κάνετε ένα νομοσχέδιο στο «πόδι», όπως είπα χθες και μου δόθηκε η ευκαιρία να καταδείξω. Μάλιστα, δε κατηγορώντας μας ότι δεν το έχουμε διαβάσει, ενώ απέδειξα ότι εσείς δεν το έχετε διαβάσει, γιατί, ακριβώς δεν έχετε εποπτεία του δίκαιου, όταν νομοθετείτε να ξέρετε ποιες διατάξεις τροποποιούνται.

Ο κ. Υπουργός, αναφέρει στο δελτίο τύπου ότι «η Ν.Δ. έχει συνηθίσει να ζει ως βδέλλα απομυζώντας το αίμα του ελληνικού λαού από την καρέκλα της εξουσίας και τώρα που έχει χάσει την εξουσία έχει περιπέσει σε κατάθλιψη». Πρέπει να θυμίσω - αν θυμάμαι καλά - ότι βδέλλα είναι ένα υδρόβιο έντομο, το οποίο απομυζεί το αίμα άλλων ζώων. Κατά την πρώτη φράση της πρότασής σας την αποκρούουμε, αν η δεύτερη φράση «από ποιους απομυζά» σας χαρακτηρίζει, αυτό είναι δικό σας θέμα.

Λέω, λοιπόν, τώρα, κύριε Υπουργέ, η Ν.Δ. βρίσκεται στην εξουσία όχι ως βδέλλα, αλλά γιατί τη τιμάει ο ελληνικός λαός και δεν μπορείτε να τολμάτε εσείς ή οποιοσδήποτε άλλος να αναφέρεται στη Ν.Δ., η οποία έσωσε την Ελλάδα, την έβαλε στην Ευρωπαϊκή Ένωση, τη διατήρησε στην Ευρωζώνη και όλη η ανάπτυξη σήμερα οφείλεται στη Ν.Δ. στεριώνοντας τη Δημοκρατία και όσο χρόνο ήταν στην εξουσία ο λαός την επέλεξε και όταν την έβγαλε από την εξουσία πάλι ο λαός την επέλεξε, όπως αύριο θα κάνει και με εσάς. Εσείς αντίθετα καταστρέψατε την οικονομία, εξαθλιώσατε τη μεσαία τάξη, τους συνταξιούχους και τους μισθωτούς, δημιουργήσατε τεράστιο πρόβλημα με τη μετανάστευση και βλέπετε τι γίνεται τώρα. Κύριε Υπουργέ, πίστευα ότι θα ζητούσατε συγνώμη για αυτές τις εκφράσεις σας. Είναι άλλο η κριτική στο νομοσχέδιο, πράγμα το οποίο δεν ευελπιστώ ότι θα το κάνετε μετά τον καγχασμό αυτού του οποίου, προφανώς, ταυτίζεται μαζί σας. Ξεπουλήσατε το Μακεδονικό και τώρα έρχεστε για να καλύψετε την κατάργηση του Φ.Π.Α και να λέτε ότι η Ν.Δ. δεν ψηφίζει το νομοσχέδιο αυτό, για το οποίο έχουμε αντιρρήσεις, επαναλαμβάνω όχι στη φιλοσοφία του μεταφορικού ισοδυνάμου, αλλά στο νομοσχέδιο, όπως εισάγεται και επί της αρχής και επί των άρθρων και μετά ομιλείτε ότι «έχουμε πέσει σε κατάθλιψη».

Λοιπόν, είμαι υποχρεωμένος να σας πω ότι μετά το δημοψήφισμα του 2015 και ότι επακολούθησε με τις αναζητήσεις και τις παραπλανήσεις του κ. Βαρουφάκη, δική σας πολιτικοί - δεν θέλω να ονομάσω - είχαν πάθει κρίση πανικού και έτρεχαν στα νοσοκομεία. Θα έπρεπε, λοιπόν, να είστε περισσότερος προσεκτικός, όταν αναφέρεστε στη Ν.Δ.. Εάν θέλει ο κ. Υπουργός μπορεί να απαντήσει.

Πιστεύω και γνωρίζω τους περισσότερους συναδέλφους του ΣΥ.ΡΙΖ.Α., αν το διαβάσουν αυτό, αν δεν το πουν δημόσια, ιδιαίτερα θα σας επικρίνουν. Κανείς δεν θα το έκανε αυτό, ίσως ένας - δύο υπουργοί ακόμα από την Κυβέρνηση σας και, βεβαίως, φαντάζομαι, ελάχιστοι Βουλευτές.

Όσον αφορά στο σχέδιο νόμου, το άρθρο 1 αφορά τον προσδιορισμό του εννοιολογικού περιεχομένου των όρων, στους οποίους στηρίζεται η εφαρμογή του μέτρου. Διατηρούμε επιφυλάξεις σχετικά με τους ορισμούς «ωφελούμενη μονάδα» και «ωφελούμενη επιχείρηση». Είναι οι υποπεριπτώσεις η΄ και θ΄. Όπου για μεν την η΄ αφορά το νοικοκυριό και όχι, άτομα, ως όφειλε. Για την περίπτωση θ΄, γιατί εξαιρεί τις μεγάλες επιχειρήσεις που εδρεύουν στα νησιά, αλλά και τις επιχειρήσεις, οι οποίες καίτοι δεν έχουν έδρες στα νησιά, αναπτύσσουν σημαντική οικονομική δραστηριότητα.

Επίσης, σας είπα και χθες ότι δεν έχετε μελετήσει το νόμο 4308/2014, γιατί βάζετε το θέμα του τζίρου.

ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής): Θα το αλλάξουμε.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Ναι, αλλά χθες λέγατε ότι δεν το έχουμε διαβάσει, ενώ εσείς δεν το έχετε διαβάσει το νομοσχέδιο.

ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής): Σας είπα από χθες ότι είναι στις νομοτεχνικές που πρόκειται να γίνουν.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Δεν τις είδα, γι' αυτό. Όπως ξέρουν και οι συνάδελφοι, είμαστε δημιουργικοί και προσπαθούμε να βοηθήσουμε. Δεν κάνουμε αντιπολίτευση για την αντιπολίτευση. Ξέρουν πολύ καλά τη στάση και στις Ε.Π.Ε. και στις Ανώνυμες Εταιρείες, αλλά και σε άλλα νομοθετήματα. Άρα, όταν το λέω αυτό φτιάξτε το λέω εποικοδομητικά και όχι για να σας κατακρίνουμε. Σας το είπα χθες, με πολύ μαλακό ύφος, και μου απαντήσατε ότι δεν το έχετε διαβάσει. Συνάμα πετάχτηκε ο κ. Κουρουμπλής και είπε εσείς δεν το έχετε διαβάσει, αλλά εγώ δεν ήθελα να τον προσβάλω εκείνη την στιγμή και να του απαντήσω ότι εσείς δεν το έχετε διαβάσει, αλλά είμαι υποχρεωμένος να τα πω τώρα. Όχι μόνο αυτό, αλλά και σε ό,τι αφορά τις έδρες των εταιρειών που λέει για τα υποκαταστήματα, ενώ όταν η έδρα είναι εκτός νησιού δεν υπάρχουν, κ. Υπουργέ., παραπέμπετε λάθος στην παράγραφο 2 του άρθρου 3 του νόμου 4308. Σας τα είπα και χθες. Μπορεί να μην είναι ευθύνη δική σας, αλλά αυτών που συντάξανε το νομοσχέδιο, αλλά εν πάση περιπτώσει μην διαψεύδετε.

Στο άρθρο 2 που αφορά τη ρύθμιση της χρηματοδότησης του προγράμματος δημοσίων επενδύσεων, στην παράγραφο 2 ορίζεται ότι ο Υπουργός Εμπορικής Ναυτιλίας μπορεί να διορίζει τη διαχειριστική Αρχή και τον ειδικό ενδιάμεσο φορέα, προκειμένου να επιτευχθούν οι καταβολές του Α.ΝΗ.ΚΟ., που είναι το αντιστάθμισμα του νησιωτικού κόστους σε επιχειρήσεις. Υπάρχει σχετική ασάφεια σχετική με την πηγή χρηματοδότησης, ειδικά σε ό,τι αφορά το 2019. Αν πάτε στην τέταρτη αξιολόγηση του Μεσοπρόθεσμου, σαφώς αναφέρεται ότι η εν λόγω επιδότηση είναι μια πρόσφατη δαπάνη η οποία δεν πρέπει να συμπιέζει περισσότερο το πρόγραμμα δημοσίων επενδύσεων. Εύλογα προκύπτει η απορία από ποια οικονομική πηγή θα προέλθει η χρηματοδότηση σε επιδότηση για το 2019; Απαντήστε. Εσείς τα ψηφίσατε. Είχα την πρόνοια, κ. Κουρουμπλή, να καθίσω να τα διαβάσω για να είμαι εντάξει.

Στο άρθρο 3, που αφορά τον ορισμό δικαιούχων των Α.ΝΗ.ΚΟ. και τη θέσπιση ως μοναδικού κριτηρίου αυτού της κατοικίας ή της κύριας επιχειρηματικής έδρας. Διαφωνούμε με την επιδότηση ανά νοικοκυριό, καθώς και με την εξαίρεση των μεγάλων εταιρειών από το Μεταφορικό Ισοδύναμο. Τέλος, με βάση τα κριτήρια που αναφέρονται στο εν λόγω άρθρο, αδικούνται επιχειρήσεις που καίτοι έχουν την έδρα τους εκτός νησιών, βασίζουν μεγάλο τμήμα του παραγωγικού τους τζίρου στη δραστηριότητά τους στα νησιά, ενώ πλήττονται εξίσου με την αύξηση του Φ.Π.Α και το αυξημένο κόστος μεταφοράς των προϊόντων τους, επηρεάζοντας ταυτόχρονα την τελική τιμή των προϊόντων, αλλά και των υπηρεσιών.

Επίσης, είναι αμφίβολο αν με τη διάκριση αυτή στην επιδότηση των επιχειρήσεων το όφελος θα μετακυλίεται στους καταναλωτές. Επιπροσθέτως, δεν έχει καθοριστεί πλήρως το ποσοστό της επιδότησης που θα λαμβάνουν οι μικρές και οι μεσαίες επιχειρήσεις σε σχέση με τα ποσοστά που θα τεθούν σε προηγούμενα σχέδια του νόμου. Έχουν τεθεί σε άλλα προηγούμενα, το λέτε ρητά και μπορείτε να το φτιάξετε αυτό.

Επίσης, σε ό,τι αφορά τους δημοσίους υπαλλήλους, οι οποίοι εμπίπτουν, δέστε το αυτό στο άρθρο 2, στην παράγραφο δ, την υπό-περίπτωση όμως δ-9, δηλαδή, μετακινούνται οι δημόσιοι υπάλληλοι για εκτέλεση υπηρεσίας και οι οποίοι ως μόνιμοι κάτοικοι νησιού, δικαιούνται επιδότησης. Δεν είναι σαφές πως υπάρχει μηχανισμός διαχωρισμού μεταξύ των ιδιωτικών ταξιδιών και μη, ούτως ώστε το δημόσιο να μην αποζημιώσει δύο φορές τον υπάλληλο που πραγματοποιεί υπηρεσιακή μεταφορά. Είναι ένα θέμα.

Το άρθρο 4, που αφορά τον προσδιορισμό των παραγόντων του λογιστικού καθορισμού των Α.ΝΗ.ΚΟ., αποτελεί ένα θεωρητικό κατασκεύασμα χωρίς ουσία, καθόσον απαριθμεί τις προϋποθέσεις σύμφωνα με τις οποίες θα εκδοθεί η υπουργική απόφαση, που θα καθορίζει το κατώφλι του μισθολογικού. Έτσι; Έτσι νομίζω. Μέχρι εδώ εντάξει; Τον καθορίζει. Το πραγματικό μεταφορικό κόστος και το μέγιστο αριθμό εισιτηρίων ανά νησί, δηλαδή ο Υπουργός - δεν μιλάω για τον κ. Κουρουμπλή ή εσάς - ο οποιοσδήποτε Υπουργός, προφανώς μόνος του θα ικανοποιεί και πελατειακές ανάγκες, προκειμένου να διασφαλιστεί η αντικειμενικότητα και η διαφάνεια αυτή της απόφασης. Εμείς προτείνουμε να δημιουργηθεί μια ανεξάρτητη επιτροπή, η οποία θα εισηγείται στον Υπουργό, όλα όσα προβλέπει αυτή η υπουργική απόφαση. Γιατί σας είπα ό,τι κάνουμε τον Υπουργό, νομοθέτη. Να σας πω κάτι; Δεν είναι σπάνιο αυτό, όλες οι κυβερνήσεις το έχουν κάνει, η κυβέρνηση της Ν.Δ. και η κυβέρνηση του ΠΑ.ΣΟ.Κ.. Εγώ, προσωπικά, όμως, είχα αντιρρήσεις και έλεγα πάντοτε ό,τι εάν δεν θέλετε για την εφαρμογή να βάλετε υπουργικές αποφάσεις εφαρμόστηκες στο νομό, κάντε προεδρικά διατάγματα, ώστε να πηγαίνουν στο Συμβούλιο της Επικρατείας. Είναι ένα γενικό θέμα που πρέπει, γενικώς, το Κοινοβούλιο μας να το δει.

Επίσης, η διάταξη δεν διασαφήνιση πως γίνεται η οικονομοτεχνική προσέγγιση του ζητήματος. Καμία αναφορά δεν γίνεται σε δεδομένα του προβλήματος, προϋπολογισμό, διατιθέμενων πόρων, μεθοδολογία παρακολούθησης και αποτύπωσης των αποτελεσμάτων του μέτρου. Πέραν αυτών, είναι ασαφές ποιο τμήμα χερσαίας μεταφοράς θα λαμβάνει υπόψη ως βάση για τον υπολογισμό της διαφοράς. Το πρωί το έθεσα ως ερώτηση στους φορείς και, άρα, της επιχορήγησης το πως θα πάει. Είναι γνωστό ότι η έννοια χερσαία μεταφορά δεν είναι ενιαία ούτε ομοιογενής ούτε λειτουργεί ο ελεύθερος ανταγωνισμός κατά τη δραστηριότητα αυτή. Δηλαδή, επειδή υπολογίζεται με βάση τη διαδρομή του ΚΤΕΛ, η βάση μέτρησης συνυπολογίζει και τους άξονες μεταφοράς ή τους εναλλακτικούς τρόπους διαδρομής. Για παράδειγμα, το ΚΤΕΛ θα πάει από την παλαιά εθνική οδό; Λέω. Από τη νέα εθνική οδό; Θα πληρώσει διόδια; Χωρίς διόδια; Θα έχει γέφυρα ή όχι; Είναι ζητήματα, τα οποία πρέπει να αποσαφηνιστούν και αυτό δεν ήταν δική μου ιδέα, κάποιος από τον τομέα μου μου είπε δείτε το αυτό και ο οποίος κατάγεται από τη Στερεά Ελλάδα. Και αυτό, γιατί το κόστος μεταβάλλεται ανάλογα με τους τρόπους αυτούς, εκτός και εάν βάλετε κάποια ασφαλιστική δικλίδα και θα συνυπολογίζεται μετά με το ανώτερο.

ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής): Μου επιτρέπετε; Υπάρχει προεδρικό διάταγμα που καθορίζει την τιμή του εισιτηρίου των ΚΤΕΛ, για διανομαρχιακές.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Ανεξαρτήτως εάν είναι;

ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής): Ναι, ανεξαρτήτως.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Ωραία, αυτό είναι καλό, κάντε το.

ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής): Υπάρχει αυτό και αυτό λαμβάνουμε υπ' όψιν.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Ωραία, οπότε επικαιροποίηστε το και να ευθυγραμμιστεί με το νομοθέτημα. Είναι θέματα, τα οποία μπορούν να διορθωθούν. Βεβαίως, θα πρέπει να υπολογίσετε και την χρόνο-απόσταση, δηλαδή ο θαλάσσιος χρόνος που απαιτείται για τη μεταφορά από ένα λιμάνι στο άλλο. Δεν μπορεί να λέγεται για παράδειγμα ότι απευθείας ο Πειραιάς από την Μυτιλήνη απέχει τόσο; Γιατί μπορεί να πάει ενδιάμεσα, να σταματήσει στη Χίο και τα λοιπά. Όλα αυτά είναι ζητήματα που θα σας δημιουργήσουν πρακτικά προβλήματα.

Στο άρθρο 5, που αφορά τη διαμόρφωση πλήρως της ηλεκτρονικής διαδικασίας, δεν μπορώ να καταλάβω, ενώ είναι πολύ καλό μέτρο η ηλεκτρονική διαδικασία, γιατί βάζετε και έγχαρτη αίτηση. Αυτό μήπως μπερδέψει. Αντιλαμβάνομαι ότι μπορεί να το κάνετε για μερικά χωριά που έχουν πληθυσμούς γερόντων. Ωραία, όμως, εδώ, πρόσεξε το αυτό, γιατί θα δημιουργήσει ερμηνευτικά προβλήματα, κ. Κουρουμπλή, που δεν έχω διαβάσει το νομοθέτημα, στην παράγραφο 2, του εν λόγω άρθρου, του 4, αναφέρεται το χρηματικό ποσό ή ο μέγιστος αριθμός εισιτηρίων που δικαιούνται οι ωφελούμενοι που άρθρου 4, παράγραφος 4. Για πέστε μου, το άρθρο 4, παράγραφος 4, τι λέει; Υπάρχει στο κείμενό σας; Δεν υπάρχει κ. Κουρουμπλή. Κύριε Υπουργέ, να το διορθώσετε, για να αντιληφθούμε και εμείς την πραγματική έννοια του άρθρου. Ψάξτε τα, να τα δείτε.

Ενώ θα μπορούσαμε να κάναμε μια συζήτηση, να τα βλέπαμε όπως έκανα με τον κ. Πιτσιόρλα, και φτιάξαμε ένα «κόσμημα».

Στο άρθρο 6, που αφορά τη θεσμοθέτηση των αρμοδιοτήτων της Γενικής Γραμματείας - εδώ είναι ο κ. Γιάννης Γιαννέλης, εξαιρετικός - ο οποίος έκανε προτάσεις για το Μεταφορικό Ισοδύναμο πριν περίπου τρία χρόνια - και δεν το λέω γιατί είναι πατριώτης μου, είναι σε άλλο κόμμα, δεν έχει σημασία – και ήταν πολύ σωστές όπου θα μπορούσατε με βάση αυτές να τις επικαιροποίησουμε σήμερα. Καλό θα ήταν να ανατρέξετε στα πρακτικά και να τις δείτε, κάτι το οποίο εγώ έκανα.

Δείτε, σας παρακαλώ την περίπτωση άρθρο 6 παράγραφος 3-γ, στα πρόσωπα αναφοράς για την παρακολούθηση της εφαρμογής του μέτρου στους Δήμους. Το εντόπισε και ο νομικός σύμβουλος του Δήμου το πρωί. Εκεί, κύριε Υφυπουργέ, θα έχει μια δαπάνη και είπατε μετά ότι μπορεί να μην έχει δαπάνη. Δείτε, όμως, πάλι στο 6 στο 3, γενικώς, έχει δαπάνη. Δεν θυμάμαι ακριβώς που είχε, στο εδάφιο 1 ή στο άρθρο στο γ.

Κυρία Πρόεδρε, ευχαριστώ πολύ. Για τα υπόλοιπα θα τοποθετηθώ αύριο στην Ολομέλεια.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ευχαριστούμε. Τον λόγο έχει ο κ. Καρράς.

ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Ευχαριστώ, κυρία Πρόεδρε.

Κυρία Πρόεδρε, εισηγούμενος χθες έλεγα το εξής, ότι είναι ένα καλό μέτρο, το οποίο όμως στο νομοσχέδιο αυτό όπως εισάγεται θα δημιουργήσει προβλήματα και έχουμε επιφυλάξεις πως μπορεί να εφαρμοστεί και τελικά πως μπορεί να είναι ιδιαίτερα κατάλληλο και χρήσιμο για τους νησιώτες, οι οποίοι αυτή τη στιγμή αισθάνονται εν πολλοίς ότι πρέπει να αποδώσει το μέτρο για να αναγνωρίσουν την αξία του.

Μένω, λοιπόν, στο που βρισκόμαστε, στην κατ’ άρθρον συζήτηση σε ορισμένα σημεία, τα οποία θέλω να τοποθετηθώ. Πρώτα απ' όλα, έχω τον προβληματισμό, πότε θα αρχίσει η οριστική εφαρμογή του μέτρου; Είμαι συγκεκριμένος. Στη μεταβατική διάταξη, στο άρθρο 10, αναφέρεται έναρξη το μέτρο του μεταφορικού ισοδύναμου τίθεται σε εφαρμογή τον Ιούλιο 2018. Πότε, λοιπόν, λήγει αυτό; Λήγει στις 31; Να το πει ο νόμος, κ. Σαντορινιέ, διότι εάν δεν το πει ο νόμος καταλαβαίνω ότι το μεταφέρετε εις το διηνεκές.

Μια δεύτερη παρατήρησή μου αφορά στο ποια είναι η γεωγραφική περιοχή, το γεωγραφικό εύρος που θα καλύψει το οριστικό Μεταφορικό Ισοδύναμο; Λέτε μέσα το σχέδιο νόμου σε σειρά διατάξεων: Άρθρο 1 περίπτωση ε: «Μόνιμος κάτοικος είναι αυτός που έχει τη μόνιμη κατοικία του σε νησί στο οποίο εφαρμόζεται το μέτρο». Πάμε στις εταιρείες στους δικαιούχους. «Δικαιούχοι είναι μικρές, μεγάλες» - θα επανέλθω σ' αυτό - «ή οντότητες που έχουν την κύρια έδρα τους στους Δήμους που εφαρμόζεται το μέτρο» και συνεχίζει. Εγώ, λοιπόν, θα έλεγα ότι αφού εν τέλει θα γίνει εν αφετηρία της έναρξης του οριστικού Μεταφορικού Ισοδύναμου, και αυτό θα πρέπει να γίνει νομοθετικά με ρητή διάταξη, να περιληφθεί είτε να τροποποιηθεί η διάταξη όπως είναι στην αρχική διαβούλευση ότι: «Το γεωγραφικό πεδίο εφαρμογής του μέτρου αφορά συνολικά την ελληνική νησιωτική επικράτεια», ώστε να το καλύψουμε έτσι, ή να περιληφθεί ο κατάλογος που υπάρχει στη μελέτη του Πανεπιστημίου Αιγαίου, όπου ελήφθησαν ως παράρτημα του νόμου οπού να γίνεται ρητή αναφορά που θα εφαρμοστεί το μέτρο. Γιατί το λέω αυτό; Προΐστασθε της Γενικής Γραμματείας Αιγαίου και Νησιωτικής Πολιτικής. Χθες, λοιπόν, άνοιξα την ιστοσελίδα του Υπουργείου και είδα την αρμοδιότητα της Γραμματείας: Είναι το Βόρειο Αιγαίο, το Νότιο Αιγαίο και τα Δωδεκάνησα. Αν μείνουμε, λοιπόν, στις αρμοδιότητες αυτές, κάποια στιγμή φοβάμαι ότι θα ακούσουμε ότι «ξέρετε; Δεν μπορούμε να πάμε στο Ιόνιο, δεν μπορούμε να πάμε στον Αργοσαρωνικό», που είπατε χθες, κ. Σαντορίνιε ότι θα επεκταθεί. Αυτό το θέλω, λοιπόν, ρητά στο νόμο για να μπορούμε να πιστεύουμε ότι θα έχει μια εφαρμογή.

Τώρα, σε ένα άλλο σημείο για το οποίο, ήδη, έχω κάνει το σχόλιό μου. Μιλάμε, ότι όπου εδρεύει - δεν θα μιλήσω για τα φυσικά πρόσωπα - είναι δεδομένο κατά την άποψή μας ότι το μέτρο είναι περιορισμένης εμβέλειας. Γιατί; Γιατί μπορεί μεν να επιδοτείται -ας χρησιμοποιήσω μια διαφορετική, μια άκομψη έκφραση - το εισιτήριο του φυσικού προσώπου ή της οικογένειας, επιδοτείται όμως κατά τον ίδιο τρόπο και το εισιτήριο, το κόμιστρο του εμπορεύματος.

Όπως, ήδη, έχω πει εμπορεύματα δεν διακινούνται μόνο από εταιρείες που εδρεύουν στα νησιά, αλλά διακινούνται και από τρίτους. Εκεί, λοιπόν, θα υπάρχει θέμα ανταγωνισμού, γιατί θα διαφοροποιούνται οι συνθήκες και δεν θα υπάρχει και η ισονομία αν θέλετε και μπορεί να έχουμε εμπορικές διαφορές. Θα επανέλθω, λοιπόν, και θα πω ότι πρέπει το μέτρο να γενικευτεί σε ότι εισάγεται και ότι εξάγεται από τα νησιά ανεξαρτήτως έδρας ή και υποκαταστήματος που δεν το λέει ο νόμος. Βέβαια, ως προς τις μεγάλες και μικρές έχετε δώσει μια απάντηση πως θα διευκρινισθεί αυτό το θέμα. Το κρισιμότερο ερώτημά μου παραμένει, όχι στον οφειλόμενο, που αναφέρει το σχέδιο νόμου, γιατί ξέρουμε ποιοι είναι οι ωφελούμενοι κατά το νόμο. Τελικά ωφελούμενος είναι και ο μη χρήστης των παροχών του νόμου; Έστω ότι κάποιος δεν ταξιδεύει, γιατί δεν θέλει ή ταξιδεύει μια φορά το χρόνο, θα μπορέσετε να πετύχετε τη μείωση των τιμών; Θέλω να ακούσω με ποιον μηχανισμό θα μπορέσετε να πετύχετε τη μείωση των τιμών, γιατί εμάς μας ενδιαφέρει η μετακύληση στον καταναλωτή και όχι αν ο έμπορος ή ο μεταφορέας θα έχουν ένα όφελος. Δώσατε χτες κάποιους αριθμούς, κάποια ποσά που θα ωφελήσουν την οικονομία των νησιών. Δεν είμαι σε θέση να ελέγξω εάν είναι ακριβή ή όχι. Επομένως δεν στέκομαι στα νούμερα. Όμως στέκομαι σε κάτι άλλο, το οποίο οφείλω να πω και εν ψήγματι το είπα και το πρωί.

Εάν δεν κάνω λάθος αναφέρετε στο άρθρο 7 ότι είναι ακατάσχετο. Το κατανοώ, γιατί πρέπει να είναι ακατάσχετο και αφορολόγητο. Εδώ, όμως, δεν το κατανοώ, γιατί στο τελευταίο εδάφιο του ίδιου άρθρου - το θυμίζω και το είπα το πρωί - «τα παραπάνω ισχύουν και αν ο δικαιούχος είναι νομικό πρόσωπο ή οντότητα, με την επιφύλαξη των διατάξεων της παραγράφου 1 του άρθρου 47 του ν. 4172/2013», δηλαδή του Κώδικα Φορολογικής Νομοθεσίας περί φορολόγησης κέρδους από επιχειρηματική δραστηριότητα σε περίπτωση διανομής ή κεφαλαιοποίησής τους. Θυμίζω ότι κατά των Κώδικα Φορολογίας Εισοδήματος είναι κέρδος από επιχειρηματική δραστηριότητα κάθε έσοδο που εισέρχεται στο ταμείο της εταιρείας ή της νομικής οντότητας. Επομένως, εάν θέλετε να το έχετε αφορολόγητο, εκτός και αν το αφήνετε για να ξεπερασθεί στο τέλος της χρήσης, να φορολογείται ή αργότερα όταν φτάνουμε πια σε εκκαθάριση, θα πρέπει να διευκρινίσετε εδώ πέρα ότι το αφορολόγητο δεν περιλαμβάνει και το άρθρο 47. Η δική μου ανάγνωση είναι ότι ό,τι φτάνει μέσα στο ταμείο μιας εταιρείας, στο τέλος του χρόνου, εφόσον στη γραμμή που θα τραβηχτεί στα έσοδα και τα καθαρά κέρδη, θα φορολογηθεί. Περιμένω κάποια απάντηση.

Το άρθρο 9, «Εθνική Πολιτική Υλοποίησης Μεταφορικού Ισοδύναμου». Λέτε ότι σε τρία χρόνια θα συγκροτηθεί η επιτροπή και θα αξιολογηθεί το μέτρο. Βεβαίως έχω μια επιφύλαξη, σχετικά με το «με απόφαση του Υπουργού Ναυτιλίας κυρώνεται η εθνική πολιτική». Εντάξει, ας κρατήσει αυτή την αρμοδιότητα. Εδώ, όμως, ότι στην τριετία θα περιμένω απάντηση και σε αυτό θα κριθεί η μεταβατική περίοδος η οποία θα γίνει περισσότερη των έξι μηνών ή θα κριθεί και το οριστικό αποτέλεσμα από 1/1; Νομίζω ότι πρέπει να σημειωθεί ρητά και αυτό στο νόμο, διαφορετικά τον έχουμε πλέον για τις ελληνικές καλένδες. Αυτό το λέω, γιατί ναι μεν μπορεί να εξασφαλίστηκαν από εθνικούς πόρους τα 50 - 60 εκατομμύρια φέτος και μπορεί να λειτουργήσει και ενόψει επικείμενων εξελίξεων το μέτρο αλλά, εάν εφησυχάζουμε μετά μπορεί να λειτουργήσει. Ρυθμίστε το ώστε να ισχύσει και το 2019 και το 2020 και να μην πηγαίνουμε όλα τα χρήματα στο πρωτογενές πλεόνασμα, αλλά να μεταφέρουμε μερικά για να ανακουφίσουμε και τους ανθρώπους αυτούς.

Θα έκανα και μια τελευταία πρόταση στο σημείο αυτό. Εσείς, η Κυβέρνηση μιλάτε για αντίμετρα, για ισοδύναμα, οπότε βρείτε και ένα ισοδύναμο από αυτά εδώ τα κονδύλια που θα μπορεί να αντικρίσουν κάποια ωφέλεια και σε εκείνους που δεν θα κάνουν χρήση του προνομίου του νόμου. Γιατί - και θα επιμείνω σ' αυτό - οι ωφελούμενοι είναι περιορισμένοι.

Έχει γίνει πάρα πολλή κουβέντα στην αίθουσα και πιστεύω ότι θα γίνει και αύριο μεγάλη κουβέντα και στην Ολομέλεια για το ζήτημα της κατάργησης του μειωμένου Φ.Π.Α στα νησιά. Ο κόσμος περιμένει να ωφεληθεί, διότι εδώ άκουσα και τον κ. Σακέλλη, ο οποίος είπε ότι αν έχουμε μια αύξηση των τιμών των ναύλων είτε λόγω πετρελαίου είτε εξ άλλου ενεργού αιτίου, αν έχουμε 10% αύξηση - είναι γνωστό φαντάζομαι στο Υπουργεί - του μεταφορικού κόστους έχουμε μείωση της επιβατικότητας και του όγκου των εμπορευμάτων κατά 8%. Επειδή γίνεται πολλή συζήτηση για το Φ.Π.Α θέλω να θυμίσω τα εξής: Ο Φ.Π.Α στα νησιά δεν ήταν ελληνικό προνόμιο και ελληνικό εφεύρημα, ήταν αναγκαίο λόγω της γεωγραφικής θέσης που βρίσκονται ελληνικά νησιά, επειδή περιβαλλόμεθα και από άλλους προορισμούς ιδιαίτερα τουριστικούς - τα ξέρει φαντάζομαι το Υπουργείο, δεν θα κομίσω γλαύκας εις Αθήνας- όπου εκεί και η Ιταλία ακόμη έχει περιοχές με Φ.Π.Α για την υποστήριξη του τουρισμού και 4% και 6%. Χθες δε το βράδυ που παρακολουθούσα μια συζήτηση μεταξύ ακαδημαϊκών γι' αυτό το θέμα της οικονομικής ανάπτυξης έδωσαν τα στοιχεία ότι ο μέσος όρος Φ.Π.Α στην Ανατολική Μεσόγειο είναι 8% με 11% για τις τουριστικές και νησιωτικές υπηρεσίες. Μην το σχολιάζετε. Είναι η πραγματικότητα. Εγώ δεν λέω κάτι ανακριβές αυτή τη στιγμή.

Οπότε όχι μόνο προκύπτει ότι επανέρχεται η ανάγκη για να αντικριστεί ο Φ.Π.Α με μια παροχή, με μια άλλη ωφέλεια, αλλά επιπλέον θα έλεγα ότι επειδή θεωρώ ότι η περίοδος αυτή είναι μεταβατική όχι μόνο για το Μεταφορικό Ισοδύναμο, αλλά και για τη θέση της Ελλάδος στην Ανατολική Μεσόγειο δεδομένου ότι μετά τις τουρκικές εκλογές - δεν θα κάνω ούτε διπλωματία, ούτε το διπλωματικό προβλεφτή- μπορεί να έχουμε μια κάθετη μεταβολή των συνθηκών στην περιοχή και να έχουμε τεράστια ρεύματα τουριστικά προς την Τουρκία, πώς θα τους ανταγωνιστούμε;

Κλείνω την παρένθεση μου και επανέρχομαι με δύο ακόμη σκέψεις σε σχέση με το νομοσχέδιο. Για τη Σχολή της Καλύμνου που έχω εκφράσει τις θέσεις μου, ιδιαίτερα ως προς τις υποδομές και σε σχέση με το εάν εντάσσεται σ' ένα ευρύτερο σχέδιο ναυτικής εκπαίδευσης, επειδή το νομοσχέδιο αυτό δεν αφορά καθ’ αυτό τη ναυτική εκπαίδευση, και επειδή άκουσα και την προϊστορία για τη σχολή και επειδή άκουσα και τον Δήμαρχο, ο οποίος δεν ήταν ιδιαίτερα πειστικός στα όσα είπε, αλλά καταλήξαμε στο άρθρο αυτό, στο άρθρο 12, τουλάχιστον να δηλώσουμε ότι έστω και αν δεν γίνεται Σχολή Μηχανικών, έστω και εάν έχουμε επιφυλάξεις, για να μη μας λέτε, όπως είπα και χθες ότι δεν το ψήφισαμε, εμείς δηλώνουμε στην Επιτροπή ότι το ψηφίζουμε για να αναπτυχθεί και η ναυτική εκπαίδευση. Για να δώσω και στον Υπουργό μια ευκαιρία ότι θα κάνουμε αυτή τη συζήτηση στην Επιτροπή που έχετε υποσχεθεί για την ναυτιλία, για την οποία δεν άκουσα ακόμη την πρόσκλησή σας.

Για το άρθρο 13, την ανασύνθεση του Συμβουλίου Πλοηγικής Υπηρεσίας, δεν κρίνουμε ότι φέρει ουσιαστική νομοθετική μεταβολή για το λόγο ότι έρχεται μετά το νέο Οργανισμό του Υπουργείου και είναι λεκτικές μόνο οι διορθώσεις.

Κυρία Πρόεδρε, διατηρούμε γενική επιφύλαξη, πλην του άρθρου 12 για τη Ναυτική Σχολή Καλύμνου και θα επανέλθουμε στην Ολομέλεια.

Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Κούζηλος. ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ πολύ, κυρία Πρόεδρε. Θα ξεκινήσω με κάποιες ερωτήσεις για το Μεταφορικό Ισοδύναμο που είχα κάνει στην πρώτη συνεδρίαση, στις οποίες δεν πρόλαβε ο κύριος Υπουργός να απαντήσει και τις θεωρώ πολύ κρίσιμες. Είναι οι δηλώσεις του Πρωθυπουργού τα Θεοφάνεια ότι υπάρχει μια συμφωνία με τα ΕΛ.ΠΕ. σε σχέση με το κόστος μεταφοράς στα νησιά. Επειδή, όμως, είχε πει ο κ. Σταθάκης ότι δε θα μειωθεί ο Φ.Π.Α στα καύσιμα, θα επιδοτείται κάπως αλλιώς η μεταφορά των καυσίμων στα νησιά; Είναι κάτι το οποίο έχει άμεση σχέση με το νομοσχέδιο που συζητάμε αυτή τη στιγμή.

Το επόμενο που θέλω να ρωτήσω είναι πώς θα υπάρξει η σύνδεση κι εάν συνεχίζεται η καταγραφή των τοπικών προϊόντων και πώς θα μεταφέρονται στην ηπειρωτική χώρα ή στις εξαγωγές; Με το συγκεκριμένο νομοσχέδιο βλέπουμε ότι υπάρχει η σύνδεση με την ηπειρωτική Ελλάδα, αλλά μετά; Αναλαμβάνει το Υπουργείο Τουρισμού, το Υπουργείο Εμπορίου, Ανάπτυξης κ.λπ.; Ρωτάω γιατί υπάρχουν πολλά ποιοτικά προϊόντα σε όλα μας τα νησιά, ανέφερα στην προηγούμενη συνεδρίαση, για παράδειγμα τη μαστίχα Χίου, με τα οποία κυρίως αντιμετωπίζουμε προβλήματα στην εξαγωγή.

Σε σχέση με αυτό που συζητάγαμε κατά τη διάρκεια της ακρόασης των φορέων, σ' αυτό που αναφέρθηκε ο κ. Σακέλλης και είχε απόλυτο δίκιο, ότι σε δύο χρόνια πρέπει να εφαρμόσουμε τα καύσιμα χαμηλού θείου. Στο άρθρο 9, στην Εθνική Πολιτική Υλοποίησης, λέτε ότι θα γίνει κύρωση σε τρία χρόνια και θα υπάρχουν αναπροσαρμογές στο συγκεκριμένο και γι' αυτό υπάρχει στα τρία χρόνια η κύρωση της Εθνικής Πολιτικής Υλοποίησης Μ.Ι., αλλά επειδή σαν λαός μας διακατέχει μια προχειρότητα και είμαστε λιγάκι της τελευταίας στιγμής, θα θέλαμε να σας πούμε ότι από τώρα πρέπει να δούμε τι θα γίνει. Ήδη ξέρουμε ότι τα καύσιμα χαμηλού θείου είναι περίπου 20% επάνω από το απλό ντίζελ ή μαζούτ, άρα πρέπει να προγραμματίσουμε από τώρα αυτό το 20% πώς θα έρθει και θα κουμπώσει επάνω στο Μεταφορικό Ισοδύναμο, γιατί όπως σας είπα και στην πρώτη συνεδρίαση το πρόγραμμα δημοσίων επενδύσεων πόσο θ’ αντέξει;

Έρχομαι τώρα σ' αυτό που λέτε ως Κυβέρνηση ότι βγήκαμε από τα μνημόνια. Βγήκαμε από τα μνημόνια σημαίνει δεν παίρνουμε άλλα χρήματα, δεν παίρνουμε άλλα δάνεια, είμαστε υπό εποπτεία, πρέπει να ακολουθήσετε συγκεκριμένο πρόγραμμα, άρα μήπως και αυτό το κακόμοιρο πρόγραμμα δημοσίων επενδύσεων κάποια στιγμή δεν θα έχει χρήματα για να συνεχίσουμε το Μεταφορικό Ισοδύναμο; Θέλει πολύ καλό συντονισμό και σχεδιασμό το Μεταφορικό Ισοδύναμο αυτή τη στιγμή.

Να έρθω σε κάτι που είπατε στις προηγούμενες τοποθετήσεις σας. Το Μεταφορικό Ισοδύναμο σε σχέση με τη μελέτη του 2012 της εταιρείας KANTOR και της ΕΚΕΤΑ, δεν έχει καμία σχέση. Αυτό είναι προσαρμοσμένο για τις σκανδιναβικές χώρες και κυρίως τη Σκωτία, που έχουν άλλες ανάγκες και σε άλλες συνθήκες. Αυτή τη στιγμή πιστεύουμε ότι είναι όντως προσαρμοσμένο, αλλά από εκεί θα κρατήσω μόνο ένα πράγμα και θα κάνω μια ερώτηση. Υπάρχει ή έχετε ρωτήσει την Ε.Ε. αν θα υπάρχει χρηματοδότηση - για την ιδιαιτερότητα της Ελλάδας, μιας πολυνησιώτικης χώρας - να ενισχύσει το Μεταφορικό Ισοδύναμο; Επαναλαμβάνω το πρόγραμμα δημοσίων επενδύσεων πόσο θ’ αντέξει; Όλα τα Υπουργεία παίρνουν χρήματα από το πρόγραμμα δημοσίων επενδύσεων. Αυτοί είναι κάποιοι προβληματισμοί που έχουμε πάνω στο Μεταφορικό Ισοδύναμο. Δεν έχει σχέση με το πως θα εφαρμοστεί, αλλά, κυρίως, τι χρήματα θα υπάρχουν, γιατί το θέμα είναι οικονομικό.

Το επόμενο που θα θέλαμε να ρωτήσουμε είναι το εξής: Όπως λέτε, θα υπάρχει μια αξιολόγηση στα επόμενα τρία χρόνια. Όμως θα υπάρχει και ετήσια αξιολόγηση; Αυτό το λέω, γιατί σ’ ένα εξάμηνο από τώρα θα δούμε τα πρώτα αποτελέσματα. Πιστεύω σε ένα χρόνο θα έχουμε μια ολοκληρωμένη εικόνα. Άρα, σε ένα χρόνο από τώρα θα μπορούμε να βγάλουμε διάφορα συμπεράσματα για το που χωλαίνει το Μεταφορικό Ισοδύναμο.

Σε σχέση με την επιστολή του Οικονομικού Επιμελητηρίου, δώσατε αρκετές εξηγήσεις και διευκρινίσεις. Μόνο μια ερώτηση για ένα κομμάτι που θέτει και είμαστε λίγο ανήσυχοι σε σχέση με τα εισοδηματικά κριτήρια.

Υπάρχει ένα χθεσινό δημοσίευμα, το οποίο αναφέρει αύξηση στα ναυτιλιακά καύσιμα 24% και το οποίο επίσης μέσα αναφέρει τις κατηγορίες. Δεν έχει την ακτοπλοΐα. Αλλά επειδή ζούμε στους καιρούς του μνημονίου και τα περιμένουμε όλα, θα ήθελα κάποιες περισσότερες διευκρινίσεις, καθώς και αν όντως ευσταθεί το συγκεκριμένο άρθρο.

Θα ήθελα να κάνω μία επισήμανση ότι ο κ Χαρχαλάκης, Δήμαρχος Κυθήρων, πολύ σωστά έστειλε μία επιστολή προς το Υπουργείο Ναυτιλίας και Νησιωτικής Πολιτικής και ρωτάει το λόγο γιατί δεν είναι και τα Κύθηρα στο Μεταφορικό Ισοδύναμο. Επίσης, έχει δώσει ένα συγκεκριμένο ΦΕΚ, το 667Β΄/1992, από το οποίο φαίνεται ότι όντως θα έπρεπε να είναι και τα Κύθηρα στα πρώτα νησιά στο πιλοτικό πρόγραμμα του Μεταφορικού Ισοδύναμου. Τι προτίθεστε να κάνετε; Διότι μιλήσατε για τα νησιά του Αργοσαρωνικού ότι αργότερα θα μπουν, δηλαδή τα Κύθηρα κι όλα τα νησιά του Αργοσαρωνικού να μπουν στο Μεταφορικό Ισοδύναμο από το 2019;

Αναφέρατε και κάτι άλλο. Είπατε για το Φ.Π.Α.. Ποιος το έφερε τελικά; Αυτή είναι η ερώτηση μας. Εσείς το εφαρμόσατε, αλλά τελικά ποιανού ιδέα ήταν; Γιατί είπατε ότι θα φέρετε στοιχεία και χαρτιά στην Ολομέλεια. Άρα, υπομονή μέχρι την Ολομέλεια, γιατί αυτό είναι ένα θέμα πολύ σοβαρό.

Αναφέρατε στην ομιλία σας ότι είναι μία θεσμική τομή το Μεταφορικό Ισοδύναμο. Θα ξανατονίσω και θα ξαναπώ ότι δεν είναι θεσμική τομή, προβλέπεται από το Σύνταγμα και είμαστε υποχρεωμένοι να εφαρμόσουμε το Μεταφορικό Ισοδύναμο, όπως ορίζει το Σύνταγμα και ο νομοθέτης.

Για το άρθρο 12 –σας το είπαμε και την πρώτη φορά- είμαστε θετικοί. Σας έχουμε αναπτύξει τις θέσεις μας. Είμαστε υπέρ της δημόσιας ναυτικής εκπαίδευσης και φυσικά δεν είμαστε υπέρ αυτών που προσπαθούσαν να προωθήσουν τις ΝΕΚΕ και ο νοών νοείτω. Γιατί κάποιοι προσπάθησαν να διαλύσουν τη ναυτική εκπαίδευση, τη δημόσια ναυτική εκπαίδευση για να πάει ολόκληρη σε ιδιώτες. Ξέρουμε πολύ καλά ακριβώς τι πήγε να παιχτεί πριν κάποια χρόνια στη ναυτική εκπαίδευση.

Τώρα, όσον αφορά τη Νέα Δημοκρατία ένα πράγμα θέλω να σας πω. Να μην μας σώσετε άλλο. Όχι άλλο και σας παρακαλούμε πολύ, εάν ξανααναλάβετε, μην παίρνετε τόσα πολλά τηλέφωνα, δεν χρειάζεται.

Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Παπαχριστόπουλος.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξάρτητων Ελλήνων): Ευχαριστώ, κυρία Πρόεδρε. Είπα και χθες στην πρώτη Επιτροπή ότι ένα μεγάλο κομμάτι από μας που δεν ζούμε σε νησιά, δεν έχουμε καταλάβει ακριβώς τι σημαίνει να ζει ένας πολίτης στα νησιά και επειδή τα επισκεπτόμαστε και κάνουμε ωραίες διακοπές, καμιά δεκαριά μέρες έχουμε μια ψευδή γνώμη για το τι σημαίνει νησί χειμώνα, με καιρό, με μποφόρ, που δεν έρχονται πλοία, δεν πετάνε αεροπλάνα και όλα αυτά.

Είπα και χθες και θα το πω και σήμερα, πόσο σκληρή ήταν η εμπειρία που έζησα στην Κεφαλλονιά που είναι μεγάλο νησί κάνοντας το αγροτικό μου. Ήμασταν έντρομοι κάθε φορά που υπήρχε θάλασσα και δεν ερχόταν και αεροπλάνο. Ντάλα χειμώνας με περιορισμένες δυνατότητες σε ένα νοσοκομείο επαρχιακό. Κορώνα γράμματα παιζόταν η ζωή ανθρώπων. Δεν έχω κανένα δισταγμό να το πω γιατί τα μέσα ήταν πενιχρά, υπήρχαν περιστατικά που έπρεπε να χειρουργηθούν άνθρωποι ή η ιατρική που έπρεπε να τους προσφέρουμε να είναι μιας άλλης ποιότητας και να πάνε σε ένα πιο οργανωμένο νοσοκομείο πράγμα που ήταν αδύνατο. Αυτά συνέβαιναν επί δεκαετίες.

Αυτά τα λέω, γιατί έρχονται κάποιοι εδώ και κουνάνε το δάκτυλο. Εγώ θα επικαλεστώ την ομιλία του κ. Καματερού, που ήταν σαφής. Δεν λύθηκε το πρόβλημα αλλά έγινε ένα πρώτο βήμα. Νομίζω ότι είναι θετικό. Θέλω να πιστεύω ότι στην Ολομέλεια θα στηριχθεί αυτό το βήμα από τα περισσότερα κόμματα. Θέλω να χαιρετίσω το ότι κατανοούμε όλοι ότι κάτι έπρεπε να γίνει γι’ αυτό το πράγμα. Επίσης, θέλω να πω το εξής, το πρώτο εξάμηνο- γιατί χλεύασαν κάποιοι το ποσό τα 60.000.000 ευρώ που θα δοθούν-είναι πιλοτικό και θα συμπεριληφθούν 49 νησιά και το ποσό θα είναι 60.000.000 ευρώ. Αποσιωπούνε στο ότι το μόνιμο που έρχεται για όλα τα νησιά πλην Κρήτης, Λευκάδας και Ευβοίας-που δεν είναι νησιά γιατί επικοινωνούνε με την ενδοχώρα-η Κρήτη επειδή έχει πληθυσμό μεγάλο συνεπώς τα 150.000.000 ευρώ δεν είναι μικρό ποσό. Επίσης, κάποιοι είπαν και τι έγινε. Αν κάνουμε μια αναγωγή σε επίπεδο μισθών και συντάξεων, θα δούμε ότι τα ποσά δεν είναι καθόλου λίγα. Έχω μπροστά μου έναν κατάλογο με ορισμένα νησιά όπως ο Άγιος Ευστράτιος που το ποσό είναι 289.000. Σας φαίνονται λίγα; Για την Αλόννησο είναι 3.200.000, για την Ικαρία είναι 1.900.000, για την Κάλυμνο 2.400.000, για την Κω είναι 4.800.000, για την Λέσβο 6.614.000. Εκτός αν έχει χαθεί το νόημα, γιατί η Χίος είναι 4.800.000.

Έχει μεγάλη σημασία ότι είναι ένα πρώτο κίνητρο να μην φεύγουν πια οι κάτοικοι από αυτά τα νησιά. Δεν αφορά μόνο τους κατοίκους, αλλά αφορά και τις επιχειρήσεις, και τις μεταφορές, και τα καύσιμα. Νομίζω ότι είναι ένα πρώτο βήμα και εδώ χρειάζεται μεγάλη προσοχή, να το δούμε με την προοπτική του. Η νησιωτικότητα είναι παρεξηγημένη από πάρα πολλούς. Είναι ώρα να σκύψουμε σε αυτό τον όρο να τον κατανοήσουμε καλά, και να δούμε τι άλλο παραπάνω μπορούμε να κάνουμε εκτός από αυτά που προτείνει το συγκεκριμένο νομοσχέδιο.

Άκουσα πάλι κάποιες κινδυνολογίες σε αυτή την αίθουσα για τη συμφωνία που έγινε πριν από μερικές ημέρες. Θέλω να παρακαλέσω τους φίλους αμφισβητίες με όλο το σεβασμό στην άλλη άποψη, να ασχοληθούν και να διαβάσουν - φεύγω λίγο από το θέμα μου - την πρώτη σελίδα της εφημερίδας «ΚΑΘΗΜΕΡΙΝΗΣ», όπου γράφει ο δημοσιογράφος Κώστας Καλλίτσης. Επειδή η κινδυνολογία έχει φτάσει στο έπακρο, η υπερβολή και ό,τι άλλο έχουν περισσέψει, θα παρακαλέσω το άρθρο που είναι στην πρώτη σελίδα της οικονομικής στήλης της «ΚΑΘΗΜΕΡΙΝΗΣ» είναι στην κυριολεξία ένας διθύραμβος γι’ αυτή τη συμφωνία που υπογράφτηκε πριν από μερικές ημέρες και που κάποιοι την υποτίμησαν.

Θα παρακαλούσα, λοιπόν, αυτούς που αμφισβητούν την ειλικρίνεια των όσων έχουν γίνει να διαβάσουν αυτό το άρθρο του Κώστα του Καλλίτση.

Ακόμα, θα ήθελα να πω το εξής, επειδή ακούω πολλά τον τελευταίο καιρό: Πρακτορεία όπως το Bloomberg, όπως οι Financial Times, όπως η Wall Street Journal, καθορίζουν τη συμπεριφορά των αγορών για όσους δεν το ξέρουν. Τη συμπεριφορά των αγορών δεν την καθορίζουν ούτε ο κ. Κυρανάκης ούτε ο Κυριάκος ο Μητσοτάκης ούτε εγώ εν πάση περιπτώσει. Την καθορίζουν αυτοί. Και όταν βλέπουμε την Moody’s, πριν από δύο ημέρες, να γράφει θετικά για αυτή τη συμφωνία και είδαμε την πρώτη αναβάθμιση - δεν είμαι θιασώτης αυτών των εταιρειών αξιολόγησης, αλλά δυστυχώς είτε το θέλουμε είτε όχι έτσι λειτουργεί η αγορά, αυτή τη στιγμή – η οποία αναβάθμιση έγινε από την Standard & Poor’s, χθες.

Αυτά σε ό,τι αφορά στην καταστροφολογία, την κινδυνολογία και την υπερβολή που ακούμε τον τελευταίο καιρό.

Θέλω να πιστεύω ότι στην Ολομέλεια, περισσότεροι από τα δύο κόμματα θα συμφωνήσουν με το σωστό βήμα στο θέμα της νησιωτικότητας και αυτού του Ισοδύναμου.

Σας ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ευχαριστούμε τον κύριο Παπαχριστόπουλο.

Τον λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κομμουνιστικού Κόμματος Ελλάδος): Ευχαριστώ, κυρία Πρόεδρε. Οι εργαζόμενοι στα νησιά υποφέρουν από την αντιλαϊκή πολιτική και η Κυβέρνηση προσπαθεί να καλλιεργήσει αυταπάτες, παρουσιάζοντας μια εικονική πραγματικότητα με τα λεγόμενα «αναπτυξιακά συνέδρια» ή ακόμα και με αυτό το νομοσχέδιο για το Μεταφορικό Ισοδύναμο, που επιχειρεί να κάνει το μαύρο, άσπρο.

Κοιτάξτε, στο Κ.Κ.Ε. είμαστε καθαροί στα λόγια μας. Εμείς το είπαμε και το επαναλαμβάνουμε. Το Μεταφορικό Ισοδύναμο είναι μια νέα μορφή επιδότησης υπέρ των εφοπλιστών. Και γιατί. Γιατί αυτοί έχουν τα μέσα μεταφοράς, τα καράβια που πολλές φορές είναι υπέργηρα, με αφορολόγητο πετρέλαιο από όλες τις κυβερνήσεις. Και τη σημερινή, με τους πετσοκομμένους μισθούς στους ναυτεργάτες, γιατί φτιάξατε όλο το νομοθετικό πλαίσιο για να μειώσετε το εργασιακό κόστος και βεβαίως γι’ αυτούς είναι κριτήριο το καπιταλιστικό κέρδος που ανεβαίνει. Μπορούν, λοιπόν, όποτε θέλουν, όσο θέλουν, ανά πάσα στιγμή, να αυξήσουν την τιμή των εισιτηρίων και τα ναύλα των εμπορευμάτων πάνω από το ποσό της επιστροφής, τη συχνότητα και τη διάρκεια των δρομολογίων των καραβιών στο δίκτυο των ακτοπλοϊκών συγκοινωνιών. Να γιατί είναι υπέρ τους και δεν χρειάζεται κανείς - παρά απλή αριθμητική - για να το καταλάβει.

Τώρα, στην ουσία του. Στην ουσία ο υπολογισμός του Μεταφορικού Ισοδύναμου δεν υπάρχει στο νομοσχέδιο, αλλά μόνο στα λόγια. Είναι κρυμμένη η ουσία του μέσα στις εξουσιοδοτικές διατάξεις στο άρθρο 11, όπου ζητάτε να ψηφίσουμε, να εγκρίνουμε υπουργικές αποφάσεις που θα βγουν. Αν και χθες ο Αναπληρωτής Υπουργός μας είπε ότι είναι έτοιμες για να προλάβει τους χρόνους. Όμως, τις κρατάτε μυστικές. Δεν αποκαλύπτετε το περιεχόμενο τους. Ενσωματώστε τες, αν δεν έχετε τίποτε να κρύψετε, αλλά δεν μπορείτε να μας ζητάτε και «λευκή επιταγή». Και ποιος σας είπε ότι σας εμπιστευόμαστε; Εσείς την κοροϊδία και τον εμπαιγμό τα έχετε ανάγει σε επιστήμη.

Εδώ, η φορολογική σας πολιτική σπάει κόκαλα. Η αύξηση του Φ.Π.Α διαμορφώνει μια τραγική κατάσταση για τους εργαζόμενους, τους φτωχούς αγρότες, τους αυτοαπασχολούμενους σε «ευαίσθητα» νησιά. Με όχημα, λοιπόν, την επιλογή του μικρότερου κακού επιδιώκετε ώστε οι εργαζόμενοι να συμβιβαστούν με την ακρίβεια που φουντώνει, εξαιτίας και της κατάργησης του μειωμένου συντελεστή Φ.Π.Α, με τα πανάκριβα ακτοπλοϊκά εισιτήρια, με τον αποκλεισμό που για μέρες αντιμετωπίζουν, ειδικά τη χειμερινή περίοδο, τα μικρά νησιά, με τα εξοπλιστικά φορολογικά μέτρα και χαράτσια, με τις μειώσεις μισθών και συντάξεων, τις κατασχέσεις, τους πλειστηριασμούς και ούτω καθεξής. Μνημονιακή πολιτική έως το 2060, χωρίς μνημόνια, αφού λήγουν τον Αύγουστο.

Η πρακτική της Κυβέρνησης για την εξαπάτηση του λαού είναι επιθετική και χρησιμοποιεί όλα τα μέσα για να χειραγωγήσει τη λαϊκή αγανάκτηση. Υποστηρίζετε, λοιπόν, ότι το Μεταφορικό Ισοδύναμο τάχα θα είναι αντιστάθμισμα της φοροληστείας απέναντι στα λαϊκά στρώματα των νησιών, μειώνοντας το μεταφορικό κόστος για τη διακίνηση εμπορευμάτων προς τα νησιά του Αιγαίου. Στην πραγματικότητα, το προϊόν της φοροληστείας θα καταλήγει στις τσέπες των εφοπλιστών, στο πλαίσιο της δίκαιης ανάπτυξης που διαφημίζει η Κυβέρνηση. Εξάλλου, σε σύσκεψη που κάνατε για το Μεταφορικό Ισοδύναμο καλεσμένους είχατε εκπροσώπους των ακτοπλοϊκών εταιρειών που, βεβαίως, εκφράζουν την υποστήριξή τους στο μέτρο, και γιατί άλλωστε, αφού θα εισπράξουν εκατομμύρια με τη μορφή της αναπλήρωσης. Έτσι ονομάζονται οι επιδοτήσεις τώρα, καμουφλάρονται. Συζητήσατε, λοιπόν, μαζί αναλυτικά και με τους υπηρεσιακούς παράγοντες, τις τεχνικές λεπτομέρειες, προκειμένου να είναι όλα έτοιμα για την εφαρμογή του μέτρου. Μάλιστα από ό,τι γράφτηκε στα Μέσα Μαζικής Ενημέρωσης, μέσα από το Δελτίο Τύπου το δικό σας, ο Υφυπουργός δεν παρέλειψε να τους ευχαριστήσει. Εκπροσώπους των νησιωτών δεν είδαμε να έχετε καλέσει για συζήτηση. Έτσι είναι. Οι ακτοπλόοι εφοπλιστές ξέρουν το περιεχόμενο των υπουργικών αποφάσεων. Εμείς, όμως, το αγνοούμε και ζητάτε εξουσιοδότηση εν λευκώ. Ε, είναι ντροπή. Έτσι είναι και οι δημαγωγικές δηλώσεις κυβερνητικών στελεχών που αναπαράγουν τους βαρύγδουπους χαρακτηρισμούς που περιλαμβάνονται στην αιτιολογική έκθεση του νομοσχεδίου, δήθεν περί κοινωνικής πολιτικής, διασφάλιση της ισότητας και άλλα, σε συνθήκες πραγματικής κοινωνικής αναλγησίας. Όμως, μεγάλα προβλήματα θα προκύψουν για σχήματα ΣΔΙΤ, φορέων τοπικής και περιφερειακής διοίκησης, από τον εξοντωτικό ανταγωνισμό των επιχειρηματικών ομίλων που κυριαρχούν στις ακτοπλοϊκές συγκοινωνίες και το αποτέλεσμα θα είναι να έχουμε παραπέρα υποβάθμιση των ακτοπλοϊκών συγκοινωνιών, ιδιαίτερα για τα απομακρυσμένα νησιά, αφού θα επιδιώξουν να εκτοπίσουν αυτές τις εταιρείες από την ακτοπλοΐα, προκειμένου να πάρουν το σύνολο της χρηματοδότησης του Μεταφορικού Ισοδύναμου για τα μονοπώλια του κλάδου.

Όπως καταλαβαίνετε, εμείς καταψηφίζουμε τα άρθρα του πρώτου μέρους, από το άρθρο 1 έως και το άρθρο 11. Υπερψηφίζουμε, όπως είπαμε και χθες, το άρθρο 12 για τη δημιουργία Ακαδημίας Εμπορικού Ναυτικού στο ναυτότοπο στο νησί της Καλύμνου, όμως με τις παρατηρήσεις που αναπτύξαμε χθες και κυρίως τη «φτώχεια» της χρηματοδότησης και την προχειρότητα. Επιφυλασσόμαστε για το άρθρο 13, γιατί ακόμα δεν πήραμε απάντηση και δέσμευση από τον Υπουργό στο ερώτημα ότι δεν αποτελεί μέτρο για την ιδιωτικοποίηση αυτής της σημαντικής υπηρεσίας της πλοηγικής.

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): Είναι δυνατόν κυρία Μανωλάκου να το λέτε αυτό για την πλοηγική; Είναι δυνατόν να το λέτε;

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Δεν το λέμε μόνο εμείς, οι ίδιοι οι εργαζόμενοι το λένε, κύριε Υπουργέ. Και εάν θέλουμε τη δέσμευσή σας είναι για να καθησυχάσουμε πρώτα και κύρια αυτούς τους εργαζόμενους.

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): Κυρία Μανωλάκου 100%.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Σε ό,τι αφορά το άρθρο 14, για την ανάγκη εξασφάλισης καυσίμου για τα σκάφη του Λιμενικού Σώματος. Μα τελικά είναι δυνατόν να έρχεται κάθε έξι μήνες στη Βουλή για έγκριση; Με τι θα κινηθούν δηλαδή, με αέρα; Αυτά λύνονται με απλές υπουργικές αποφάσεις. Υπάρχουν κωδικοί και πέρα από τις τακτικές εγκρίσεις όταν υπάρχουν επιπλέον ανάγκες πέρα από τα προβλεπόμενα.

Και λέμε «παρών» εξαιτίας της απαράδεκτης διαδικασίας, γιατί συμφωνούμε ότι πρέπει να υπάρχει επάρκεια καυσίμου στα σκάφη του λιμενικού και το θεωρούμε ευκόλως εννοούμενο.

Θα ήθελα να πω, ότι το Κ.Κ.Ε. καλεί τα εργατικά λαϊκά στρώματα των νησιών να απαντήσουν σ' αυτή την αντιλαϊκή πολιτική και τον εμπαιγμό της Κυβέρνησης δυναμώνοντας την πάλη τους. Και ακόμα ότι εμείς συμφωνούμε με το πλαίσιο αιτημάτων που έχουν θέσει οι «Επιτροπές Αγώνα» για να επανέλθει ο μειωμένος συντελεστής Φ.Π.Α για όλα τα νησιά και να καταργηθεί στα είδη λαϊκής κατανάλωσης, για την δραστική μείωση των εισιτηρίων και των ναύλων των οχημάτων κατά 50% στην ακτοπλοΐα, για τη δωρεάν μετακίνηση για τους ανέργους και τις οικογένειές τους, τους στρατευμένους, τους ΑμεΑ.

Επίσης, για τα πλοία συμφωνούμε να υπάρχει δέσμευση για ναυτεργάτες με κλαδική συλλογική σύμβαση εργασίας, με αυξήσεις και συγκροτημένα εργασιακά δικαιώματα που να καλύπτουν τις πραγματικές ανάγκες. Όπως και δρομολόγηση σύγχρονων πλοίων για την τακτική σύνδεση των νησιών με τα λιμάνια της ηπειρωτικής Ελλάδας και διανησιωτική σύνδεση για όλη τη διάρκεια του χρόνου. Όπως και κατάργηση του ΕΝΦΙΑ και των χαρατσιών και απαγόρευση κατασχέσεων και πλειστηριασμών για την εργατική λαϊκή οικογένεια, αλλά και αποκλειστικά δημόσια ναυτική εκπαίδευση και μετεκπαίδευση για όλους τους ναυτεργάτες.

Βεβαίως, η πάλη για το σήμερα, εμείς θεωρούμε ότι πρέπει να συνδέεται για οριστικές λύσεις υπέρ του λαού και κυρίως για αλλαγή τάξης στην εξουσία. Για μας, το λέμε καθαρά, μόνο με την εργατική εξουσία, την κοινωνικοποίηση των μεγάλων επιχειρήσεων, των συγκεντρωμένων μέσων παραγωγής με κεντρικό επιστημονικό σχεδιασμό μπορεί να ανοίξει ο δρόμος, ώστε η οικονομία να υπηρετεί τις ανάγκες του λαού και όχι τα συμφέροντα των μονοπωλίων. Μόνο έτσι μπορούν να εξασφαλιστούν και σύγχρονες, ασφαλείς και φτηνές ακτοπλοϊκές συγκοινωνίες για όλα τα νησιά.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ευχαριστούμε, κυρία Μανωλάκου. Πριν περάσουμε στον κ. Δανέλλη, θα πω ότι κλήθηκαν το Εργατικό Κέντρο Λέσβου, επειδή αναφέρατε πριν ότι δεν καλέσαμε. Κλήθηκαν και δεν ήρθε ο Πρόεδρος του. Αναφερθήκατε στον Υπουργό που ευχαρίστησε τους επιχειρηματίες και όχι αυτούς που δεν καλέσαμε, κάπως έτσι το είπατε.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ): Κυρία Πρόεδρε, επειδή δεν έγινε κατανοητό, η αναφορά μας είχε το Υπουργείο Εμπορικής Ναυτιλίας που έκανε σύσκεψη για το Μεταφορικό Ισοδύναμο και καλεσμένους είχε τους ακτοπλόους, όχι όμως εκπροσώπους εργαζομένων. Σε ό,τι αφορά την πρόταση μας η εκπρόσωπος από το Εργατικό Κέντρο της Λέσβου δεν ήρθε. Υπήρξε έγκριση από την Επιτροπή, δεν ήρθε, γιατί δεν προλάβαινε. Αυτά είναι τα αποτελέσματα, όταν οι διαδικασίες είναι «fast track», με τον επείγοντα χαρακτήρα.

Στο σημείο αυτό η Προεδρεύουσα των Επιτροπών έκανε την β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.

Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γεώργιος, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Ριζούλης Ανδρέας, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Μπάρκας Κωνσταντίνος, Καφαντάρη Χαρά, Μπαλωμενάκης Αντώνιος, Ουρσουζίδης Γεώργιος, Παπαδόπουλος Νικόλαος, Σέλτσας Κωνσταντίνος, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τριανταφυλλίδης Αλέξανδρος, Τζάκρη Θεοδώρα, Αθανασίου Χαράλαμπος, Κεφαλογιάννης Γιάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Καραμανλής Αχ. Κωνσταντίνος, Χαρακόπουλος Μάξιμος, Κόνσολας Εμμανουήλ, Τσιάρας Κωνσταντίνος, Μπουκώρος Χρήστος, Μπούρας Αθανάσιος, Αντωνίου Μαρία, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Τάσσος Σταύρος, Μανωλάκου Διαμάντω, Συντυχάκης Εμμανουήλ, Κατσίκης Κωνσταντίνος, Παπαχριστόπουλος Αθανάσιος, Δανέλλης Σπυρίδων και Γεωργιάδης Μάριος.

Από την Ειδική Μόνιμη Επιτροπή Περιφερειών παρόντες ήταν οι Βουλευτές κ.κ. Βαγενά Άννα, Βέττας Δημήτριος, Γάκης Δημήτριος, Γκιόλας Ιωάννης, Θηβαίος Νικόλαος, Μεϊκόπουλος Αλέξανδρος, Μιχελής Αθανάσιος, Μιχελογιαννάκης Ιωάννης, Μορφίδης Κωνσταντίνος, Μπόλαρης Μάρκος, Παπαηλιού Γεώργιος, Σεβαστάκης Δημήτριος, Μουσταφά Μουσταφά, Ρίζος Δημήτριος, Τσόγκας Γιώργος, Ανδριανός Ιωάννης, Βλάσης Κωνσταντίνος, Γεωργαντάς Γεώργιος, Κατσαφάδος Κωνσταντίνος, Κοντογεώργος Κωνσταντίνος, Κεγκέρογλου Βασίλειος, Χριστοφιλοπούλου Παρασκευή (Εύη), Ηλιόπουλος Παναγιώτης, Κούζηλος Νικόλαος, Κατσώτης Χρήστος, Κατσίκης Κωνσταντίνος, Ψαριανός Γρηγόριος και Σαρίδης Ιωάννης.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Σαντορινιός.

ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής): Κυρία Μανωλάκου, η μία από τις συσκέψεις που έγινε, ήταν με τις ακτοπλοϊκές εταιρείες. Μια άλλη από τις συσκέψεις που έγινε ήταν με τους Δήμους και με τις Περιφέρειες. Αρκετές άλλες συσκέψεις που έγιναν, έγιναν στη Ρόδο, στη Σύρο και στη Μυτιλήνη με όλους τους φορείς, όπου εκεί ήταν προσκεκλημένο και το Εργατικό Κέντρο και εκεί συζητήθηκαν όλα αυτά τα μέτρα του Μεταφορικού Ισοδυνάμου. Τουλάχιστον, έχουν γίνει πάνω οκτώ συσκέψεις για το Μεταφορικό Ισοδύναμο και έχουν κληθεί φορείς, έχουν κληθεί Επιμελητήρια, έχουν κληθεί Δήμοι, έχει κληθεί η Περιφέρεια και εν τέλει είχαν κληθεί όλοι οι φορείς στα περιφερειακά συνέδρια. Εκεί θα μπορούσαν να είχαν εκφράσει.

Το γεγονός ότι έγινε η τελευταία σύσκεψη για τις ακτοπλοϊκές εταιρείες είναι γιατί οι ακτοπλοϊκές εταιρείες, αν διαβάσετε το Δελτίο Τύπου, ήταν πολύ συγκεκριμένο, πρέπει να προσαρμόσουν τα συστήματά τους για να πάρουν αυτόν τον μοναδικό αριθμό νησιώτη. Δεν ξέρω αν πρέπει να μην συζητάμε με τις ακτοπλοϊκές εταιρείες και να περιμένετε να εφαρμοστεί κάποιο μέτρο δια μαγείας.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ): Απλά, να ενημερώνετε με τον ίδιο τρόπο και εμάς τους Βουλευτές και όχι να ζητάτε εξουσιοδοτικές διατάξεις.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Ευχαριστώ κύρια Πρόεδρε. Καταρχάς, ψηφίζουμε «ναι» επί της αρχής.

Θέλω να κάνω δύο πολύ σύντομα γενικά σχόλια. Το πρώτο σχόλιο αφορά το ότι δεν μπορεί παρά να χαιρετίσει κάποιος την πρώτη προσπάθεια υλοποίησης ενός μέτρου, για το οποίο γίνεται δημόσιος διάλογος τρεις ή τέσσερις δεκαετίες τώρα. Είναι αυτό το νομοθέτημα, με αυτό το Μεταφορικό Ισοδύναμο ικανό να άρει τις ανισότητες μεταξύ νησιωτικής και ηπειρωτικής χώρας στα ζητήματα που πάει να αντιμετωπίσει; Προφανώς όχι, όμως δεν παύει να είναι μια πρώτη προσπάθεια υλοποίησης μιας προσπάθειας, που έχει να κάνει με ένα πολύ κρίσιμο ζήτημα, που είναι η άρση κάποιων προβλημάτων και ανισοτήτων, που η νησιωτικότητα με τα χαρακτηριστικά της επιβάλλουν σε όλους τους συμπολίτες που ζουν στη νησιωτική Ελλάδα.

Προφανώς, είναι μια πρώτη πιλοτική προσπάθεια. Το ποσό, το οποίο αφιερώνεται σε αυτή την προσπάθεια είναι πολύ μικρότερο από εκείνο που απαιτείται, για να μιλάει κανείς για μια σοβαρή βελτίωση των προβλημάτων του νησιωτικού πληθυσμού σε σχέση με τα προβλήματα που αντιμετωπίζει στην μετακίνηση και τα αυξημένα κόστη, τα οποία αυτή επιβάλλει. Όμως θα μας δείξει πολύ σύντομα, μέσα από την εμπειρία, τι μπορούμε να βελτιώσουμε, πώς μπορούμε να το βελτιώσουμε και προς τα πού πρέπει να στραφούμε. Προφανώς, νομίζω ότι και η φιλοδοξία του Υπουργείου ορίζεται μέσα σε αυτά τα πλαίσια. Προφανώς, η ηγεσία του Υπουργείου αντιλαμβάνεται ότι με το μέτρο αυτό δεν κλείνουμε το μεγάλο πρόβλημα του αυξημένου κόστους μετακίνησης, προσώπων ή αγαθών από και προς τα νησιά.

Το δεύτερο σχόλιό μου αφορά το ότι δεν θα έπρεπε να συγκρίνουμε το Μεταφορικό Ισοδύναμο με το μειωμένο Φ.Π.Α των νησιών, διότι είναι δύο διαφορετικά πράγματα. Δεν υπάρχει συμψηφισμός, το μόνο κοινό τους είναι ότι είναι εργαλεία προστατευτισμού για την άρση αυτού που περιέγραψα λίγο πριν ως μιας μεγάλης ανισότητας μεταξύ των Ελλήνων πολιτών, των Ελλήνων φορολογουμένων. Όμως, δεν θα πρέπει να γίνεται σύγκριση, γιατί η σύγκριση οδηγεί μοιραία στην σπέκουλα και είναι ένα πολύ σοβαρό ζήτημα, για το οποίο στο σύνολό του πρέπει το πολιτικό σύστημα να έχει μια άλλη προσέγγιση.

Τώρα, τα σχόλιά μου επί κάποιων από τα άρθρα. Χθες, έλεγα ότι καίριο ζήτημα για την εφαρμογή αυτού του Μεταφορικού Ισοδύναμου, το οποίο πρόκειται να νομοθετήσουμε, αποτελεί η εξασφάλιση της συνεχούς χρηματοδότησης. Για να μπορέσει να μακροημερεύσει και να έχει απόδοση, θα πρέπει να διασφαλίσουμε την συνέχεια των πόρων. Πόρων που θα είναι εθνικοί, αλλά και πόρων που θα μπορούμε να αξιοποιήσουμε από τις ευρωπαϊκές ευκαιρίες. Με αυτή την έννοια θα ήθελα να ρωτήσω αν υπάρχει κάποια εικόνα, αν υπάρχει ήδη μια εκτίμηση για το ποιους πόρους θα μπορούσαμε να αξιοποιήσουμε για συγχρηματοδότηση αυτού του φιλόδοξου σχεδίου; Το ερώτημά μου έχει να κάνει σε σχέση με το άρθρο 2, που αφορά τη χρηματοδότηση του μέτρου.

Σε σχέση με το άρθρο 4, που αφορά τις παραμέτρους υπολογισμού του Α.ΝΗ.ΚΟ.. Σε αυτό το άρθρο προσδιορίζονται οι παράμετροι και τα κριτήρια υπολογισμού του αντισταθμίσματος νησιωτικού κόστους. Και εδώ ορίζεται σε κάθε νησί, ανά έτος, ο μέγιστος αριθμός εισιτηρίων για τα οποία θα καλύπτει και το πραγματικό μεταφορικό κόστος. Επίσης, εδώ εξειδικεύονται και ποσοτικοποιούνται όλα αυτά με υπουργική απόφαση, όπως αναφέρεται.

Χθες ανέφερα ότι επειδή το θέμα των υπουργικών αποφάσεων ή των κοινών υπουργικών αποφάσεων είναι ένα από τα μεγάλα προβλήματα της ελληνικής νομοθέτησης, γι' αυτό νομίζω ότι θα πρέπει να ορίζουμε και χρόνο μέσα στον οποίο θα πρέπει να εκδίδονται αυτές οι προβλεπόμενες αποφάσεις αν θέλουμε να είμαστε αποτελεσματικοί. Γιατί είναι πάρα πολλά τα νομοθετήματα, τα οποία δεν ευδοκίμησαν στην πράξη, επειδή ακριβώς παραπέμφθηκαν στις καλένδες, λόγω της αναγκαιότητας της δευτερογενούς νομοθεσίας.

Θυμίζω ότι στο άρθρο 11 φαίνεται να απαιτούνται 5 κοινές υπουργικές αποφάσεις. Όπως και στο άρθρο 5 όπου επίσης απαιτείται κοινή υπουργική απόφαση. Είναι ένα κρίσιμο άρθρο. Γιατί εδώ έχουμε το συντονισμό του πληροφοριακού συστήματος και συνέργειες με άλλα συστήματα που απαιτούνται. Άρα, είναι κρίσιμα άρθρα για την υλοποίηση αυτού του νόμου. Κύριε Υπουργέ, γι' αυτό θα ήθελα να ορίσουμε χρονικό περιθώριο μέσα στο οποίο θα πρέπει να έχουν συντελεστεί όλες αυτές οι κοινές υπουργικές αποφάσεις.

Στο άρθρο 6, προσδιορίζονται τα αρμόδια όργανα καθώς και η διαδικασία υλοποίησης. Εδώ βλέπουμε αυξημένες αρμοδιότητες στην Αυτοδιοίκηση και καλώς προβλέπουμε κάτι τέτοιο. Απλά, έχει εξασφαλιστεί η διοικητική ικανότητα των Ο.Τ.Α. που θα εμπλακούν, ώστε να ανταποκριθούν στις ανάγκες αυτές; Επίσης, στο ίδιο άρθρο όταν λέμε «παρακολούθηση υλοποίησης του μέτρου», τι ακριβώς θεωρούμε ως παρακολούθηση υλοποίησης; Είναι ενημέρωση; Είναι διερεύνηση; Εάν κάποιος σταματάει να είναι δικαιούχος ενημερώνει την ηλεκτρική πλατφόρμα ή είναι έξω από αυτά;

Στο άρθρο 8, που έχει να κάνει με τη διακοπή καταβολής του Α.ΝΗ.ΚΟ., όπου περιγράφονται οι περιπτώσεις διακοπής, θα ήθελα παρακαλώ τη διευκρίνιση εάν ο δικαιούχος είναι ο μοναδικός υπεύθυνος για τις ενέργειες διακοπής της καταβολής σε περίπτωση που παύουν να ισχύουν οι προϋποθέσεις που τον κατέστησαν δικαιούχο ή προβλέπεται ώστε η πολιτεία να ελέγχει ανά τακτά χρονικά διαστήματα ίσως με κάποιους ελέγχους. Θα υπάρχει κάποια ασφαλιστική δικλίδα, σε περίπτωση που κάποιος δικαιούχος ξεχάσει να δηλώσει ότι δεν πρέπει πλέον να είναι δικαιούχος;

Τέλος, σε σχέση με το άρθρο 14, στο οποίο αναφέρθηκε η κυρία Μανωλάκου, νομίζω ότι επειδή είναι η δεύτερη φορά που δίνουμε παράταση, μέχρι μάλιστα τέλος του χρόνου, για τον τρόπο διενέργειας διαδικασιών σύναψης και εκτέλεσης συμβάσεων προμήθειας καυσίμων για τα επιχειρησιακά μέσα του Λιμενικού Σώματος Ελληνικής Ακτοφυλακής. Κύριε Υπουργέ, νομίζω εδώ ότι το ορθολογικό είναι να προβούμε σε οριστική ρύθμιση του θέματος, ώστε να μην έχουμε κάθε έξι μήνες, αντίστοιχα φαινόμενα.

Σας ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ευχαριστούμε τον κ. Δανέλλη. Τον λόγο έχει ο κ. Πολάκης.

ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας): Ευχαριστώ κυρία Πρόεδρε.

Καταρχήν, να ευχαριστήσω την πολιτική ηγεσία του Υπουργείου, που αποδέχτηκε να μπει η τροπολογία στο νομοσχέδιο τους για το Μεταφορικό Ισοδύναμο. Πρόκειται για μια τροπολογία με γενικό αριθμό 628 και ειδικό 43. Αφορά 1.600 εργαζόμενους του συστήματος υγείας, σήμερα.

Συγκεκριμένα, με την πρώτη παράγραφο της τροπολογίας, ρυθμίζεται το θέμα του επικουρικού λοιπού προσωπικού των νοσοκομείων. Δηλαδή, περίπου 550 εργαζομένων, που παραλάβαμε το Ιανουάριο του 2015, να υπηρετούν στα δημόσια νοσοκομεία και άλλων 600 περίπου εργαζομένων που προκηρύχθηκαν και προσλήφθηκαν από τον Μάιο του 2016, με διαγωνισμό μέσω ΑΣΕΠ που τον εκτέλεσαν οι Υγειονομικές Περιφέρειες. Οι εργαζόμενοι αυτοί έχουν προσφέρει πάρα πολλά στο σύστημα υγείας σε διάφορες θέσεις που υπηρετούν. Είναι προσωπικό, πλην γιατρών, νοσηλευτές, τεχνολόγοι διοικητικοί και τα λοιπά, οι οποίοι στήριξαν το σύστημα, τα δύσκολα χρόνια της κρίσης. Για τους εργαζόμενους αυτούς, λόγω των έκτακτων συνθηκών που λειτουργήσαμε τα προηγούμενα χρόνια, είχαμε δώσει παράταση της θητείας τους, διαδοχικές παρατάσεις σε μια προσπάθεια ενίσχυσης του προσωπικού, που ήδη έχει ολοκληρωθεί ένας πολύ μεγάλος αριθμός και μόνιμων προσλήψεων.

Με την τελευταία προκήρυξη την 7Κ ξεπέρασαν τα 3.500 άτομα οι μόνιμοι που έχουν προσληφθεί στο σύστημα υγείας. Όμως δεν μπορούσαμε από τη μια μεριά να βάζουμε και από την άλλη να διώχνουμε ένα προσωπικό, το οποίο είχε στηρίξει το σύστημα υγείας. Είχαμε δώσει παράταση η οποία έληγε 31/12/2018. Υπήρχε προετοιμασία για να λυθεί το πρόβλημα αυτών των ανθρώπων, που όμως μας δημιούργησε μια απόφαση του κλιμακίου προληπτικού ελέγχου με την υπ. αριθ. 305/12/2017, μια απόφαση ενός κλιμακίου του ελεγκτικού συνεδρίου μετά από κάποιες πράξεις επιτρόπων, οι οποίοι παρά τη νομοθέτηση θεώρησα ότι είναι παράνομη η παράταση της σύμβασης τους.

Θυμήθηκαν τον τρίτο και τον τέταρτο χρόνο που αυτοί οι άνθρωποι υπηρετούσαν και προσέφεραν υπηρεσίες στο δημόσιο σύστημα υγείας, ότι είχαν ξεπεράσει το 24μηνο του προεδρικού διατάγματος 164/2004, λες και ήμασταν μια κανονική χώρα και λειτουργούσαμε υπό συνθήκες ηρεμίας και όχι μια χώρα σε υγειονομική κρίση που προσπαθούσε να αντιπαρέλθει στις συνέπειες του μνημονίου. Πήρα, λοιπόν, μια απόφαση που η κοινοποίηση της επέβαλε σε λίγες μέρες 1.000 άτομα να απολυθούν από τα νοσοκομεία με βάση αυτή τη δικαστική απόφαση. Δηλαδή, να δημιουργήσουμε ένα τεράστιο πρόβλημα σε πάρα πολλά νοσοκομεία και σε νησιωτικές περιοχές και σε ορεινές περιοχές και γενικά σε όλη τη χώρα, κάνοντας μια κατά γράμμα εξήγηση του νόμου και εκφράζοντας μια εκδικητική διάθεση απέναντι στους εργαζόμενους, οι οποίοι έχουν στηρίξει το σύστημα.

Για να ξεκαθαρίζουμε τα πράγματα, ήδη ετοιμάζεται πράξη υπουργικού συμβουλίου. Υπάρχει συνεννόηση με βάση και τα όρια των προσλήψεων που μπορούν να υπάρξουν κ.λπ., η οποία θα προκηρύξει τις θέσεις που αυτοί οι άνθρωποι σήμερα υπηρετούν στα νοσοκομεία. Αυτή η προκήρυξη θα βγει το αργότερο μέχρι 30/10/2018. Το Σεπτέμβριο θα βγει, αλλά παίρνει αυτό το όριο στην τροπολογία. Θεωρούμε δεδομένο, ότι οι προσωρινοί πίνακες αυτής της προκήρυξης που θα αφορά τις θέσεις που υπηρετεί σήμερα το προσωπικό και που καλύπτουν τις ανάγκες που καλύπτουν, ότι οι προσωρινοί πίνακες θα έχουν βγει το αργότερο μέχρι 31/5/2019. Μέχρι τότε, λοιπόν, οι άνθρωποι που με βάση την απόφαση και την κοινοποίηση του ελεγκτικού συνεδρίου θα έπρεπε σε μια βδομάδα να αποχωρήσουν από το σύστημα, μέχρι τότε οι αποφάσεις των διοικητικών συμβουλίων των νοσοκομείων ή του μονομελούς διοικητικού οργάνου, τον διοικητή των Υ.ΠΕ., κ.λπ., συνεχίζουν να απασχολούνται μέχρι τις 31/5/2019, που θα έχουν ολοκληρωθεί τουλάχιστον τα αποτελέσματα αυτής της προκήρυξης. Με αυτό τον τρόπο δίνουμε τη δυνατότητα να μη διαταραχθεί η ομαλή λειτουργία των νοσοκομείων και ειδικά τους καλοκαιρινούς μήνες που υπάρχει όλη αυτή η μεγάλη πίεση από το τουριστικό ρεύμα, το οποίο βαίνει και διαρκώς αυξανόμενο και ανταποκρινόμαστε στην υπόσχεση που είχαμε δώσει σε αυτούς τους εργαζόμενους, ότι θα βγει η προκήρυξη για να μπορέσουν να διεκδικήσουν μόνιμη θέση στο σύστημα, μοριοδοτώντας τους πιο ενισχυμένα, αναγνωρίζοντας την προσφορά την οποία έχουν κάνει τα προηγούμενα χρόνια.

Η δεύτερη παράγραφος είναι μια λύση που δίνεται για το προσωπικό που υπηρετεί στις ΜΕΘ μέσω του ΚΕΛΠΝΟ, με την προκήρυξη που είχε γίνει το 2016 με τη διετή θητεία που είχαμε πάρει μέχρι τότε. Έχουμε βρει τον τρόπο μέχρι να υπάρξει νέα προκήρυξη μόνιμων θέσεων και εδώ θα κάνω μια παρένθεση. Έχουμε προκηρύξει όλες τις κενές θέσεις γιατρών που υπάρχουν στις ΜΕΘ όλης της χώρας, 185 περίπου θέσεις και πολλές απ' αυτές, ήδη, έχουν καλυφθεί από αυτούς που κρίθηκαν και εγκρίθηκαν από τα συμβούλια κρίσης. Τα κρεβάτια που αυτή τη στιγμή λειτουργούν είναι 565 όταν παραλάβαμε 438, οι άνθρωποι αυτοί έχουν βοηθήσει, είναι νοσηλευτές, είχαν προσληφθεί περίπου 380 και αυτή τη στιγμή υπηρετούν 300, γιατί κάποιοι διορίστηκαν σε μόνιμες θέσεις και έχουμε δρομολογήσει την αλλαγή διαδικασίας πρόσληψης του επικουρικού προσωπικού, τον τρόπο με τον οποίο θα συνεχίσουν να υπηρετούν και αυτοί με το νέο τρόπο πρόσληψης του επικουρικού προσωπικού, δηλαδή με τις λίστες ανά Υ.ΠΕ., όπως και μοριοδότηση με βάση ΑΣΕΠ, όπως γίνεται και στους επικουρικούς γιατρούς.

Για να ολοκληρωθεί αυτή η διαδικασία δίνουμε παράταση έως 3 μήνες σε αυτούς που υπηρετούν τώρα και των οποίων ξεκινάει σε περίπου 10 μέρες από τώρα να λήγει η θητεία τους. Για να μη διαταραχθεί, λοιπόν, η ομαλή λειτουργία των ΜΕΘ δίνουμε παράταση στη θητεία τους έως 3 μήνες, μέχρι να ολοκληρωθεί η διαδικασία πρόσληψης με βάση τον νέο τρόπο που νομοθετήσαμε πριν από μερικές μέρες για το επικουρικό προσωπικό. Ευχαριστώ πολύ ξανά την πολιτική ηγεσία του Υπουργείου Ναυτιλίας και Νησιωτικής Πολιτικής.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Αναμφίβολα το κενό θα ήταν μεγάλο και θα δημιουργείτο πρόβλημα. Πρόκειται για μεγάλο αριθμό αναγκαίου προσωπικού. Με την ευκαιρία, όμως, θέλω να σας ρωτήσω το εξής. Στα hot - spots, στα νησιά, κυρίως υπάρχει προσωπικό του ΚΕΕΛΠΝΟ που είναι με σύμβαση και τελειώνουν οι συμβάσεις. Αυτοί οι άνθρωποι χρειάζονται. Ήθελα να σας ρωτήσω, καλύπτονται από αυτήν την τροπολογία ή έχετε κάτι άλλο κατά νου;

ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας): Όχι, κυρία Μανωλάκου, δεν καλύπτονται. Υπάρχει άλλο πρόγραμμα, το οποίο προβλέπει ανακοίνωση και ο κύριος Ξανθός πριν από λίγες ημέρες είπε για προκήρυξη για 1.200 με 1.300 άτομα, τα οποία θα απασχοληθούν μέσω της χρηματοδότησης από το ΑΜΙΘ, για όλες αυτές τις περιοχές και περισσότερες από αυτές που υπάρχουν σήμερα. Αυτή η τροπολογία αφορά το επικουρικό λοιπό προσωπικό νοσοκομείων και κέντρων υγείας σε όλη τη χώρα, που υπηρετούν και πριν το 2014 και αυτοί που προσλήφθηκαν το 2016 και αφορά και τους 300 περίπου νοσηλευτές, η δεύτερη παράγραφος που προσλήφθηκαν μέσω του ΚΕΕΛΠΝΟ για τις ΜΕΘ. Αυτούς αφορά. Το άλλο έχει λυθεί με άλλο τρόπο.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Αθανασίου.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Κύριε Υπουργέ, διευκρινιστικά το ρωτάω. Όπως ξέρετε, το Ελεγκτικό Συνέδριο κατά τον προληπτικό έλεγχο παρόμοιων συμβάσεων έχει κρίνει άκυρες τις συμβάσεις αυτές όταν είναι διαδοχικές παρεμβάσεις. Στην περίπτωση 2, ο μεν προληπτικός έλεγχος έλεγε τότε για τις διαδοχικές συμβάσεις του επικουρικού προσωπικού, όμως όταν στη 2 λέτε για διορισμό των υπαλλήλων γενικά, μήπως θα έχετε πρόβλημα εκεί; Γι’ αυτό το ρωτάω. Πρόχειρα το βλέπω τώρα. Θα το μελετήσω και το βράδυ. Αλλά σας το λέω δεν ξέρω αν έγινα αντιληπτός.

ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας): Απόλυτα αντιληπτός, κύριε Αθανάσιου. Νομίζω ότι αν συνεχίσετε την ανάγνωση, αναφέρει «των υπαλλήλων που υπηρετούν στις θέσεις νοσηλευτικού προσωπικού στις ΜΕΘ των νοσοκομείων και που προσλήφθηκαν με την υπ' αριθ. 253/2016». Εσείς, κύριε Αθανάσιου, είστε νομικός. Εγώ είμαι γιατρός. Αλλά προσέξτε, το άρθρο 10 του ν. 3329/2005 προβλέπει πρόσληψη υπαλλήλων. Αυτό τροποποιήθηκε με το άρθρο 3, του ν. 4542/2018, ΦΕΚ 95/Α και αυτή η τροποποίηση αφορά νοσηλευτικό προσωπικό και λοιπό προσωπικό νοσοκομείων. Ο πρώτος νόμος που αναφέρεται στους υπαλλήλους ήταν μια γενικότερη διάταξη, νόμος του 2005. Στο γενικό σύνολο, λοιπόν, των υπαλλήλων υπάρχει ένα υποσύνολο που είναι οι νοσηλευτές και νοσηλεύτριες των ΜΕΘ και τους οποίους με αυτές τις ρυθμίσεις, το ρυθμίζουμε με αυτόν τον τρόπο. Είναι κατανοητή η αγωνία σας μην πέσει σε κάποιο δικαστήριο. Νομίζω ότι σας κάλυψα με αυτό.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Το είπα αυτό, επειδή όλοι θέλουμε να λειτουργούμε καλά. Απλώς, το είπα ενόψει της απόφασης του Ελεγκτικού Συμβουλίου.

ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας): Αυτό θέλω και εγώ, κύριε Αθανασίου.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Είναι ενδεχόμενο και για την ταυτότητα του νομικού λόγου, αλλά φοβάμαι ότι το Ελεγκτικό Συνέδριο θα σας πει το ίδιο. Τα λέω σαν προβληματισμό.

ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας): Να μη φοβάστε, κύριε Αθανασίου. Είναι ξεκάθαρο. Αναφέρει το νόμο του 2005 που αφορά τους υπαλλήλους. Άρθρο αυτού του νόμου έχει τροποποιηθεί με βάση μεταγενέστερο νόμο που αφορά επικουρικό προσωπικό νοσοκομείων και μιλάμε συγκεκριμένα για τους νοσηλευτές των ΜΕΘ.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Γίνατε κατανοητός.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Καματερός.

ΗΛΙΑΣ ΚΑΜΑΤΕΡΟΣ (Εισηγητής του ΣΥΡΙΖΑ): Κύριε Υπουργέ, έχω μια ερώτηση, που μπορεί να τη θεωρήσετε και προβοκατόρικη. Γιατί αναγκαζόμαστε να ανανεώνουμε τους συμβασιούχους και δεν κάνουμε μόνιμες προσλήψεις;

ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας): Γιατί, κύριε Καματερέ, με πολιτική επιλογή της Κυβέρνησης έχουμε εξελίξει τα τελευταία τρία χρόνια ένα πρόγραμμα 19.500 προσλήψεων στο χώρο της δημόσιας υγείας, από τις οποίες οι 8.500 είναι μόνιμες. Από τις 19.500 έχουν ολοκληρωθεί πάνω από 16.500, που έχουν αναλάβει υπηρεσία, με μια μεγάλη μερίδα από αυτούς μόνιμο προσωπικό, πάνω από 5.500 – 6.000. Είχαμε αυτό το περιθώριο με βάση τις συνθήκες που είχαν θέσει οι εταίροι - συνεταίροι – δανειστές – εκβιαστές κ.λπ. τα προηγούμενα χρόνια.

Τώρα, που μπήκαμε σε νέα φάση και βγαίνουμε θα υπάρξει δρομολόγηση με βάση πολιτική απόφαση της Κυβέρνησης του πως μπορούμε να ενισχύσουμε και την υγεία και την παιδεία. Είπαμε από την αρχή, από την πρώτη ημέρα, και ο Παναγιώτης Κουρουμπλής, όταν ήταν Υπουργός Υγείας και ο Ανδρέας Ξανθός και εγώ σήμερα, ότι θα αξιοποιήσουμε κάθε μέσο, προκειμένου να στηρίξουμε ένα σύστημα, το οποίο αποστελέχωσαν και διέλυσαν οι προηγούμενοι και αυτό κάναμε.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κυρία Πρόεδρε, όπως σας έχουμε, ήδη, πει επιφυλασσόμαστε για την τελική μας τοποθέτηση στην Ολομέλεια.

Επί 40 χρόνια η λέξη νησιωτικότητα παρέπεμπε σε δύο έννοιες, στο μειωμένο Φ.Π.Α και τα φθηνά εισιτήρια της άγονης γραμμής. Αυτές οι έννοιες δεν προσέφεραν τίποτα στα νησιά μας, αντιθέτως ευνόησαν τη δημιουργία εκείνων των συνθηκών που επέτρεψαν το σχηματισμό μιας βάσιμης υποψίας στους πολίτες, περί της ύπαρξης διαπλοκής και διαφθοράς.

Έπειτα από δεκαετίες, λοιπόν, απόλυτης ανυπαρξίας της οποιασδήποτε νησιωτικής πολιτικής, η σημερινή πρωτοβουλία του Υπουργείου Ναυτιλίας και Νησιωτικής Πολιτικής μοιάζει να έχει καλές προθέσεις. Ακριβώς γι' αυτό το λόγο όλοι έχουν την καλή διάθεση, και το θεωρούν λογικό, κάτι που φάνηκε και από την ακρόαση των εκπροσώπων των φορέων σήμερα, να συγχωρήσουν μια σειρά παραλείψεων και ασαφειών, να παραβλέψουν το γεγονός πως για μια ακόμη φορά παρέχουμε υπερεξουσιοδοτήσεις σε Υπουργούς, οι οποίες και με τις κοινές αποφάσεις τους αντικαθιστούν ουσιαστικά το έργο των κοινοβουλευτικών επιτροπών και να δηλώσουν μάλιστα ικανοποιημένοι, που επιτέλους γίνεται ένα σωστό βήμα προς τη σωστή κατεύθυνση, ακόμη και αν όλοι αναγνωρίζουν πως αυτό δεν είναι σε καμία περίπτωση αρκετό. Με λίγα λόγια, «στην αναβροχιά καλό και το χαλάζι», όπως λέει και ο λαός. Εκεί έχουμε φτάσει. Αυτή είναι η πραγματικότητα στη χώρα μας.

Αυτή η λογική, δυστυχώς, δεν μπορεί να συνεχίσει να κυριαρχεί στον τρόπο που αντιμετωπίζουμε τη νομοθετική διαδικασία. Επιλέγουμε, παρόλα αυτά, να δεχτούμε τη διαβεβαίωσή σας, πως η θέσπιση του Μεταφορικού Ισοδύναμου δεν έχει καμία σχέση με την κατάργηση του ειδικού καθεστώτος μειωμένου Φ.Π.Α.. Λέω «επιλέγουμε», γιατί ακριβώς αυτό κάνουμε. Δεν μας έχετε πείσει. Εμείς επιλέγουμε να δεχτούμε όσα λέτε και φυσικά θα σας ελέγξουμε γι’ αυτή τη διαβεβαίωση, την οποία μας έχετε δώσει. Περιμένουμε να σας δούμε να υπερασπίζεστε την επαναφορά στο πρότερο καθεστώς.

Δεν έχουμε να κάνουμε κάποιο σχόλιο επί των άρθρων, παρά να καταδικάσουμε τη λογική που τα διαπνέει, δηλαδή διαφωνούμε με την πρακτική να δίνουμε αυτές τις εξουσιοδοτήσεις στους Υπουργούς, που είναι μια πάγια τακτική της ελληνικής Κυβέρνησης, όταν δεν ήμασταν στην κανονικότητα, γιατί τώρα μετά την έξοδό μας από τα μνημόνια περνάμε σε μια κανονικότητα, άρα δεν μπορούμε να συνεχίσουμε να νομοθετούμε με αυτό τον τρόπο. Επίσης, μας ενοχλεί η κακή συνήθεια να παρουσιάζουμε ένα νομοθέτημα στη δημόσια διαβούλευση και να μη λαμβάνουμε υπόψη κάποια πράγματα. Αυτό μπορούμε να το αποδεχθούμε από την πλευρά της Κυβέρνησης, αλλά να έρχεται μια άλλη εικόνα από τη δημόσια διαβούλευση μέσα στις Επιτροπές, δεν είναι σωστό. Η εικόνα που παρουσιάζουμε στους πολίτες, ως εκπρόσωποι του πολιτικού συστήματος, είναι η απόλυτη ανικανότητα να συναινέσουμε, η παντελής έλλειψη συνεννόησης και η ξεκάθαρη ανυπαρξία κάθε έννοιας συνεργασίας. Για αυτή την τραγική κατάσταση, εμείς έχουμε διαπιστώσει ότι ευθύνεται και η Κυβέρνηση και η Αξιωματική Αντιπολίτευση.

Η Ένωση Κεντρώων έχει δεσμευθεί να στηρίζει τα σωστά και τα δίκαια. Το έχουμε αναφέρει επανειλημμένως σε όλες τις αίθουσες και στην αίθουσα της Ολομέλειας και να καταψηφίσει τα αδικά και τα πρόχειρα. Ακριβώς, για αυτό το λόγο είναι πολύ δύσκολη η επιλογή της τελικής μας στάσης. Αναγνωρίζουμε τα θετικά, αλλά δεν μπορούμε να παραβλέψουμε τα αρνητικά.

Διατηρούμε, λοιπόν, τις επιφυλάξεις μας και με γνώμονα το συμφέρον των νησιωτών μας, θα αποφασίσουμε, αφού πρώτα εξετάσουμε πάρα πολύ προσεκτικά τις λεπτομέρειες του νομοσχεδίου, αλλά περιμένοντας να δούμε και τις νομοτεχνικές βελτιώσεις, τις οποίες έχει πει ο κ. Υπουργός ότι θα τις παρουσιάσει αύριο στην Ολομέλεια και έχει δεσμευτεί για αυτό.

Θα ήθελα να κλείσω την εισήγησή μου, με δύο καλά λόγια για δύο άρθρα του Μέρους Β΄ του νομοσχεδίου. Το ένα αφορά ουσιαστικά τη σχολή στην Κάλυμνο και έπειτα από τις διαβεβαιώσεις που ακούσαμε και από τον Δήμαρχο Καλύμνου δεν βρίσκουμε κανένα λόγο να μη στηρίξουμε το άρθρο 12, περί της ιδρύσεως της Σχολής Πλοιάρχων στην Κάλυμνο. Είμαι σίγουρος πως αν δεν παρουσιαστεί το γνωστό εμπόδιο της γραφειοκρατίας, η σχολή αυτή μόνο καλό έχει να δώσει για τη ναυτιλία μας.

Θετικά αντιμετωπίζουμε και το άρθρο 14. Η ανάγκη για τα καύσιμα, που χρειάζονται τα κάθε είδους σκάφη του Λιμενικού Σώματος και της Ακτοφυλακής. Δεν μπορεί να αμφισβητηθεί από κανέναν το γεγονός πως η προσφυγική κρίση έχει ουσιαστικά παίξει και εκείνη το ρόλο της με την αύξηση των μεταναστευτικών ροών, έχει δώσει μια επιπλέον δουλειά στην Ακτοφυλακή και στο Λιμενικό Σώμα. Είναι κάτι, το οποίο δεν μπορούμε να μην αναγνωρίσουμε. Ως εκ τούτου θα στηρίξουμε και το άρθρο 14.

Όσον αφορά στα υπόλοιπα άρθρα θα τοποθετηθούμε στην Ολομέλεια.

Σας ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Μιχελογιαννάκης.

ΙΩΑΝΝΗΣ ΜΙΧΕΛΟΓΙΑΝΝΑΚΗΣ: Καταρχήν, είναι αλήθεια ότι ένα αίτημα 40 ετών, μια αδικαιολόγητη άλλων καθυστέρηση έρχεται να καλύψει 3.053 νησιά, το 65% της ακτογραμμή και το 17,1% του εδάφους της χώρας. Είναι πολύ σημαντικό αυτό.

Τώρα το Μεταφορικό Ισοδύναμο, δηλαδή, το μετρό με το οποίο επιδιώκεται η εναρμόνιση του κόστους μεταφοράς που αντιστοιχεί σε επιβάτες και εμπορεύματα με μέσα θαλάσσιας μεταφοράς, με το κόστος που θα ίσχυε στα μέσα χερσαίας μεταφοράς για την ίδια απόσταση από και προς τα νησιά, αρχίζει να γίνεται πράξη, το οποίο ήταν ζητούμενο και προς τιμήν του Υπουργείου το προχωρά σήμερα. Κάθε χρόνο θα εκδίδεται κοινή υπουργική απόφαση για κάθε νησί, θα λαμβάνεται υπόψη η απόσταση, το διοικητικό κέντρο και οι υποδομές και το κατά επιχείρησης κόστος.

Το άρθρο 101 του Συντάγματος μιλάει για σεβασμό σε όλες -και θα το τονίζω αυτό- τις νησιωτικές περιοχές, η αρχή της ισότητας και η αδελφική συνοχή.

Το υψηλό κόστος μεταφοράς και η έλλειψη υποδομών με αυξημένο κόστος των καυσίμων, όλα αυτά, κύριε Υπουργέ, τα οποία είναι πολύ σωστά ισχύουν και για το νησί μου, ισχύουν και για την Κρήτη και γι' αυτό θα ήθελα από εσάς μια δέσμευση ότι το μέτρο αυτό θα προσπαθήσετε να εφαρμοστεί έστω και αργότερα στην Κρήτη. Άλλωστε, τα χρόνια της κρίσης έχουν πιάσει και αυτό το νησί και χρειάζεται από σας, τουλάχιστον, μια δέσμευση, που να μπορώ και εγώ να τη δώσω στους συμπολίτες μου.

Σας ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Σεβαστάκης.

ΔΗΜΗΤΡΙΟΣ ΣΕΒΑΣΤΑΚΗΣ: Σας ευχαριστώ. Θα αναφέρω τα νησιά της περιοχής μου για να εκτίσω τη σκέψη μου, όπως η Σάμος, η Ικαρία, οι Φούρνοι, η Θύμαινα, ο Άγιος Μήνας είναι νησιά τελείως διαφορετικής συγκρότησης, οικονομίας, γεωγραφικής και βιολογικής ταυτότητας, που σημαίνει ότι η εφαρμογή του μέτρου προσπαθεί αυτές τις κοινωνικές διαφορές να τις γεφυρώσει, να τις συνθέσει και νομίζω ότι η διάσταση αυτή της ενότητας που προσπαθεί να αποκαταστήσει είναι κάτι που δεν άκουσα στις τοποθετήσεις.

Αρκετές από τις τοποθετήσεις σχετίζονταν με το πόσο τεχνικά είναι δύσκολο να εφαρμοστεί. Βεβαίως, είναι ένα σύνθετο μέτρο που έχει να κάνει με μια σύνθετη πραγματικότητα και συγχρόνως με ένα υπό διαμόρφωση αρχείο. Ουσιαστικά η χώρα τα τελευταία χρόνια κάνει τα μεγάλα θύματα αρχειοθέτησης, οργάνωσης των πληροφοριών, με τις οποίες ταυτοποιούνται οι πολίτες και οι οικονομικές ταυτότητες και οι παραγωγικές ταυτότητες. Αυτή η συγκυρία καθιστά το μέτρο δύσκολο, σύνθετο, είναι μια κατασκευή συνθέτη, αλλά νομίζω ότι είναι μια ώριμη στιγμή να εφαρμοστεί, ακριβώς γιατί η κρίση έχει γεννήσει πολύ σοβαρά ερωτήματα που σχετίζονται με τις κοινότητες των κατοίκων που κατοικούν τα μεγάλα, τα μικρά, τα κεντρικά, τα εμβληματικά, τα μητροπολιτικά ή τα περιφερειακά νησιά. Νομίζω ότι η διάσταση της γειτνίασης και της διασύνδεσης αποτελεί τον πολιτιστικό πυρήνα αυτού του νομοθετικού διαβήματος. Δεν θα ήθελα να το συνδέσω - και νομίζω ότι και εργαλειακά δεν συνδέεται και από την άποψη της πολιτικής πρόθεσης του Υπουργείου - με το καθεστώς του μειωμένου Φ.Π.Α, που είναι ένα μέτρο που αγκάλιαζε την αγορά και που νομίζω ότι οι δυνατότητες φορολογικού εξορθολογισμού που ανοίγονται και από το 2019 επιτρέπουν να το σκεφτούμε και να το ανακτήσουμε. Είναι σίγουρο ότι οι παράμετροι του νομοθετήματος, δηλαδή η ένταξη πολύ σημαντικών μερίδων του πληθυσμού, πέρα από τους κατοίκους και τους αναπληρωτές και ωρομίσθιους καθηγητές, τους γιατρούς με υποχρεωτική θητεία, τους τεκμηριωμένα άστεγους, τα νοικοκυριά και το επικουρικό προσωπικό των Δήμων και δεν ξέρω αν αγγίζει τους φοιτητές, γιατί πρέπει πάντα να ανατρέχουμε στο ότι ειδικά το Αιγαίο έχει ένα λαμπρό πανεπιστημιακό ίδρυμα που εκτείνεται και διασπείρεται στα νησιά και στα νησιώτικα συμπλέγματα και ένα μέρος της κρίσιμης μάζας είναι οι φοιτητές. Δεν ξέρω αν τον αγγίζει αυτόν τον φοιτητικό κόσμο, θα μας το πει ο Υπουργός, αλλά θεωρώ ότι σαν αρχική απόπειρα να τεκμηριωθεί μια άλλου τύπου πρόνοια που είναι πάρα πολύ σημαντική και έχει και αναπτυξιακά χαρακτηριστικά, πολύ περισσότερη η επέκταση του στη διάσταση και στο επίπεδο των καυσίμων και στο επίπεδο των προϊόντων που ελπίζω να μπορέσουμε με το παρατηρητήριο να περάσει η έκπτωση στα ράφια, αλλά και στο επίπεδο των μετακινήσεων.

Επιπλέον, τα παραδείγματα που έχετε αναφέρει για τους νησιώτες είναι πάρα πολύ εύγλωττα. Μου είχατε υποσχεθεί ότι θα αναφέρεται και τη Σάμο και το περιμένω στην Ολομέλεια. Επίσης, θέλω πραγματικά να αναφέρω ότι για τον χρήστη των συγκοινωνιών είναι πολύ σοβαρή η εκπτωτική πρόταση που γίνεται με την επιφύλαξη και με την προϋπόθεση μιας σοβαρής ψηφιακής τεκμηρίωσης. Είναι πολύ σημαντική αυτή η διάσταση. Σωστά ανατρέχετε στο Υπουργείο Ψηφιακής Πολιτικής. Όμως θα φέρει και κάτι άλλο. Θα φέρει από το πλάι και αυτό που έχουμε ως ζητούμενο, την ταυτοποίηση των παραγωγικών και οικονομικών χαρακτηριστικών του πολίτη που κατοικεί. Αυτή την πλάγια ωφέλεια θα τη γευτούν και άλλες δράσεις που αφορούν τις επιδοματικές πολιτικές, που αφορούν τις φορολογικές πολιτικές και που τελικά ορίζουν το ενδεχόμενο οικονομικό σφρίγος των περιοχών μας. Πάντως, είναι ένα μέτρο που πρέπει ανεξίθρησκα και με μεγαθυμία να το καλωσορίσουμε ανεξαρτήτως πολιτικής ταυτότητας.

Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ευχαριστούμε. Δίνουμε τον λόγο στον κ. Παπαχριστόπουλο, για να τοποθετηθεί στα άρθρα, στο σύνολο και στις δύο τροπολογίες.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των ΑΝ.ΕΛ.): Κυρία Πρόεδρε, ναι στα άρθρα, ναι στο σύνολο, ναι στις δύο τροπολογίες.

Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Υπουργός.

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): Θα δώσω μια απάντηση στον κ. Αθανασίου. Κύριε Αθανασίου, εγώ δεν προσωποποιώ ποτέ τις πολιτικές μου αντιπαραθέσεις. Είναι βασική μου αρχή. Μίλησα για πολιτικές βδέλλες, που είναι πολιτικός ο όρος, δεν είναι αυτό που πήγατε να εννοήσετε, μίλησα για πολιτικό όρο, για καρέκλες και πολιτικές βδέλλες, που χρησιμοποιείται κατά κόρον στην πολιτική αντιπαράθεση. Αλλά είπατε μια φράση κ. Αθανασίου, «ξεπουλήσατε τη Μακεδονία». Μη το ξαναπείτε, μην το ξαναπείτε, ειλικρινά σας το λέω. Μην το ξαναπείτε, δεν θέλω να ανοίξω αυτή την αντιπαράθεση, γιατί δεν θεωρούμε κανέναν, μα κανέναν, περισσότερο πατριώτη.

Το ότι είναι ο καθένας ξεχωριστά, γιατί αυτό το ζήτημα αναφέρεται στην οικογένεια του καθενός, δεν θέλω να πω και να γυρίσω πίσω, γιατί αισθάνομαι περίεργα, να αναφέρομαι σε ματωμένες στιγμές της οικογένειάς μου. Άφησε τα λοιπόν αυτά. Αφήστε αυτούς τους μεγάλο-πατριωτισμούς. Κυρίες και κύριοι συνάδελφοι, έρχεται στη Βουλή ένα νομοθέτημα, κανένας δεν διεκδικεί ότι κατέχει την μοναδική αλήθεια, ότι έφερε ένα νομοθέτημα που απαντάει σε όλα τα προβλήματα του Αιγαίου και των άλλων νησιών. Σαράντα χρόνια, από τη δεκαετία του εβδομήντα μπήκε αυτό το πολιτικό ζήτημα στο τραπέζι. Οι φορείς των νησιών το έθεταν και τα πολιτικά κόμματα το αποδεχόντουσαν ως διακήρυξη στις προεκλογικές τους προκηρύξεις και έμενε το ζήτημα εκεί. Αυτή είναι η αλήθεια. Εάν διαφωνεί κάποιος, μπορεί να με διακόψει και να πει ότι δεν είναι έτσι. Τόνους από μελάνι χύθηκαν για να γράφονταν προεκλογικά κείμενα, λόγοι πολλοί είχαν ακουστεί για το περίφημο Μεταφορικό Ισοδύναμο και δεν έγινε ποτέ τίποτα. Αυτή είναι η αλήθεια, από όλα τα κόμματα που κυβέρνησαν αυτά τα χρόνια. Σήμερα έρχεται η Κυβέρνηση παρά την οικονομική κρίση, παρά τους περιορισμούς και λέει ότι πρέπει να εφαρμόσουμε αυτό το μέτρο. Και για άλλη μια φορά έρχεστε υποκριτικά να πιείτε ότι το συνδέουμε με την κατάργηση του Φ.Π.Α. στα νησιά και διαπράττεται μια σκοπιμότητα, η οποία έχει μέσα της το στοιχείο της αθλιότητας. Θα σας εξηγήσω το γιατί και είμαι μετριοπαθής, γιατί είμαι και λίγο οργισμένος. Τι αφορά το Μεταφορικό Ισοδύναμο; Αφορά το κόστος μεταφοράς των προϊόντων και των επιβατών.

Σας ερωτώ, λοιπόν, και εάν κάνω λάθος να με διακόψετε πάλι, αφορά η κατάργηση του Φ.Π.Α την μεταφορά των προϊόντων και των εισιτηρίων των επιβατών; Πώς τα συνδέετε και γιατί δε λέτε την αλήθεια στον κόσμο; Γιατί εξακολουθείτε να λέτε ψέματα; Ναι, κύριοι να πείτε για το Φ.Π.Α, αλλά να μην το συνδέεται με αυτό που τώρα επιχειρούμε. Επιχειρούμε να προσαρμόσουμε το κόστος μεταφοράς των επιβατών των μονίμων κατοίκων των νησιών μας και το κόστος μεταφοράς των προϊόντων για μεσαίες και μικρότερες επιχειρήσεις με έδρα τα νησιά, με εκείνο που είναι στην ξηρά.

Υπάρχουν παραδείγματα που λένε ότι μπορεί ένα εισιτήριο π.χ. από την Αθήνα στη Λαμία να είναι 20€ και στην ανάλογη διαδρομή στο Αιγαίο, π.χ., να είναι 36€. Έρχεται η Κυβέρνηση και λέει ότι αυτά τα 16€ - επειδή ακούστηκε και το απίθανο και πραγματικά με εκπλήσσει το Κ.Κ.Ε. το οποίο μας έχει συνηθίσει με μια άλλη σοβαρότητα στην προσέγγιση αυτών των ζητημάτων - πάνε στους εφοπλιστές. Τα χρήματα αυτά πάνε στον λογαριασμό των εμπόρων, των επιχειρηματιών του νησιού που έχουν τις επιχειρήσεις τους εννέα τα νησιά και στο λογαριασμό των επιβατών των μόνιμων κατοίκων του Αιγαίου και των άλλων νησιών.

Να κάνω εδώ τώρα μια παρένθεση και να πω στον κ. Καρρά, αλλά και στους άλλους συναδέλφους, μέχρι τώρα πράγματι η Γενική Γραμματεία Νησιωτικής Πολιτικής συνδεόταν μόνο με το Αιγαίο. Αυτή τη στιγμή έχουμε προωθήσει διάταγμα και είναι προς υπογραφή με πρωτοβουλία του Υπουργείου και της πολιτικής ηγεσίας στον Πρόεδρο της Δημοκρατίας και επεκτείνεται η αρμοδιότητα της Γενικής Γραμματείας Νησιωτικής Πολιτικής σε όλα τα νησιά της χώρας.

Συνεχίζω, λοιπόν, λέγοντας ότι έρχεται η Κυβέρνηση και ξεκινάει μια νέα προσπάθεια και ξανατονίζω - διότι εμείς έχουμε την πολιτική γενναιότητα να αναγνωρίσουμε ότι αυτή η προσπάθεια δεν είναι ολοκληρωμένη - είναι κατ' αρχάς πιλοτική για το εξάμηνο που είναι μπροστά μας, με στόχο τα επόμενα τρία χρόνια να έχουμε εξασφαλίσει 150 εκατομμύρια ευρώ για να επεκταθεί το μέτρο σε όλα τα νησιά πλην της Κρήτης, της Εύβοιας και της Λευκάδας. Είναι ένα θέμα, παρεμπιπτόντως, με βάση αυτό που είπε ο κ. Μιχελογιαννάκης, να το δούμε αλλά όχι να λέμε λόγια.

Το άρθρο 2, ορίζει τον τρόπο χρηματοδότησης του συστήματος. Εδώ, θέλω να πω στην αίθουσα, γιατί τέθηκαν αυτά τα ερωτήματα, και θέλω να το πω και στην κυρία Καλογήρου, επειδή τα γνωρίζει αυτά η κυρία Καλογήρου, να μας πει η κυρία Καλογήρου και ρωτώ καλοπροαίρετα, εάν πήγε ποτέ Υπουργός Έλληνας στο φορέα όλων των Περιφερειών της Ευρώπης που εδρεύει στις Βρυξέλλες, για να προβάλλει και ενεργοποιήσει τις 23 αμιγώς Περιφέρειας της Ε.Ε., ώστε επιτέλους οι διακηρύξεις της Ε.Ε. για την περίφημη εδαφική συνοχή να αποκτήσουν έννοια και περιεχόμενο. Αυτό το κάναμε μόνο εμείς. Όποιος διαφωνεί να βγει να μας διαψεύσει και να μην λέμε εδώ λόγια εύκολα και για να δούμε τι κάνει ο καθένας, όπως πήγαμε στη FRONTEX στη Βαρσοβία για να διεκδικήσουμε την ίση μεταχείριση της χώρας που δεν γίνονταν τα τελευταία δέκα χρόνια. Αυτές τις πρωτοβουλίες και αυτές τις προσπάθειες που κάναμε.

Έρχεστε, λοιπόν, εδώ και μας λέτε ότι το μέτρο δεν είναι ολοκληρωμένο. Πραγματικά, να δεχθώ την κριτική, γιατί πράγματι δεν είναι ολοκληρωμένο, αλλά να βγαίνετε και να το καταψηφίζετε; Μωραίνει Κύριος ον βούλεται απολέσαι, λέει μια παροιμία.

Κυρίες και κύριοι συνάδελφοι, θέλω να πω ότι κάνουμε μια προσπάθεια γιατί επιτέλους για πρώτη φορά το ελληνικό κράτος επιχειρεί να καθιερώσει ένα ολοκληρωμένο σύστημα για να μπορέσει με αυτό τον τρόπο να στηρίξει την ανάπτυξη των νησιών. Παράλληλα, θα εξακολουθήσουμε με την πίεση που έχουμε καταγράψει ότι μπορούμε στα ευρωπαϊκά όργανα να ασκούμε και να ενεργοποιούμε τους πάντες και τα πάντα.

Εμείς πήγαμε στις Βρυξέλλες, μπορείτε να ρωτήσετε και τους Ευρωβουλευτές σας, κύριε Αθανασίου, στη μόνιμη αντιπροσωπεία και ήρθαν οι άνθρωποι και τους ζητήσαμε να στηρίξουν αυτού του είδους τις προσπάθειες. Δεν λέμε λόγια εδώ, κάνουμε συνεχώς πράξεις για να διεκδικήσουμε, γιατί μάθαμε στη ζωή μας να διεκδικούμε. Δώσαμε, λοιπόν, εκεί τη μάχη και θα εξακολουθήσουμε να τη δίνουμε για να αυξήσουμε τους πόρους, να μπορέσουμε πραγματικά να συμβάλουμε όσο το δυνατόν περισσότερο στον περιορισμό του αποκλεισμού που νιώθουν οι νησιώτες σε σχέση με την υπόλοιπη χώρα. Δεν το κάνουμε μόνο σήμερα με αυτό το σχέδιο νόμου.

Κυρίες και κύριοι συνάδελφοι, στο Αιγαίο και γενικά στη χώρα από τα 114 κατοικούμενα νησιά, περίπου τα 40 νησιά έχουν κάτω από 5.000 κατοίκους και τα 12 νησιά κάτω από 1.000 κατοίκους. Για ρωτήστε τους Δημάρχους ποιος υπουργός και ποια κυβέρνηση πείραξε τους δείκτες κατανομής των ΚΑΠ για να ενισχύσει τα νησιά αυτά; Γιατί δεν το είχατε κάνει τόσα χρόνια; Τους ξεχάσατε και έρχεστε τώρα εδώ και κλαίτε; Είναι κλάμα πραγματικό αυτό ή υποκρισία; Ουαί υμίν Φαρισαίοι υποκριτές. Αυτό πάει αυτή τη στιγμή.

Επίσης, να απαντήσω στον κ. Δανέλλη, που εύστοχα έθεσε το ερώτημα της έκδοσης υπουργικών αποφάσεων. Κύριε Δανέλλη, θίγετε μια παθογένεια του πολιτικού μας συστήματος, πραγματική. Πάνω από τρεις χιλιάδες διατάγματα και πάνω από πενήντα χιλιάδες υπουργικές αποφάσεις που προβλέπονται σε νόμους τα τελευταία δεκαπέντε χρόνια με είκοσι χρόνια, δεν έχουν εκδοθεί. Αυτός είναι ο λόγος που κατά την προσωπική μου εκτίμηση, το είχα βάλει και παλαιότερα σε συζητήσεις για τον Κανονισμό της Βουλής, θα πρέπει όλα τα νομοσχέδια να προβλέπουν χρονικό ορίζοντα έκδοσης των εξουσιοδοτικών - κανονιστικών πράξεων. Εμείς, λοιπόν, απαντώντας στην επισήμανσή σας, αν και οι αποφάσεις είναι έτοιμες και είναι σε διαδικασία που αμέσως θα ξεκινήσει η προώθησή τους, θα βάλουμε ένα μήνα. Είναι πολύς χρόνος, γιατί εμείς έχουμε δεσμευθεί ότι θα είναι έτοιμες οι αποφάσεις, δηλαδή αυτές τις μέρες, αλλά απαντώντας σε αυτή την πρόκληση θα βάλουμε ένα μήνα για να μπορέσουμε να έχουμε ένα περιθώριο για κάποιους λόγους που καταλαβαίνετε ότι δεν συναρτώνται μόνο από εμάς.

Επίσης, σχετικά με το άρθρο 12. Χθες ανέφερα ορισμένα πράγματα για τη ναυτική εκπαίδευση. Δεν θα σας κουράσω. Είναι μια προσπάθεια στον τομέα της ανάπτυξης της ναυτικής εκπαίδευσης να δημιουργηθεί αυτή η Σχολή. Αύριο θα καταθέσω μία τροπολογία που πιστεύω ότι θα τη στηρίξετε για να συστήσουμε τις 12 θέσεις. Κάποιος θα μπορούσε να πει, κ. Υπουργέ αυτή τη στιγμή ιδρύεται η Σχολή, αλλά δεν βλέπουμε θέσεις εργασίας. Υπήρξε μια καθυστέρηση από το Γενικό Λογιστήριο και πιστεύω ότι θα επιδειχθεί η ανάλογη κατανόηση για να μπορέσουμε πραγματικά να λειτουργήσουμε από το Σεπτέμβριο τη Σχολή.

Υπάρχει το άρθρο 13 για την περίφημη πλοηγική υπηρεσία, που κατέθεσε και κατέγραψε η κυρία Μανωλάκου την αγωνία της γι’ αυτό το θέμα. Πόσα χρόνια έχει να προσληφθεί άνθρωπος στην πλοηγική υπηρεσία; Πόσα χρόνια έχει να ενισχυθεί με εξοπλισμό καινούργιο η πλοηγική υπηρεσία; Ποιοι ήθελαν να ιδιωτικοποιήσουν αυτό τον τομέα και τι έκανε αυτή η Κυβέρνηση και ο προκάτοχός μου ο κ. Δρίτσας και εγώ για μια εγκαταλελειμμένη πραγματικά υπηρεσία; Εξασφαλίσαμε την έγκριση για την κάλυψη τουλάχιστον 10 κενών οργανικών θέσεων. Οι πλοηγίδες ήταν διαλυμένες, χωρίς μηχανές ή με καμένες μηχανές. Προκηρύξαμε διαγωνισμό και πήραμε δέκα καινούργιες μηχανές. Έτσι έχουμε πέντε πλοηγίδες που μπορούν να λειτουργούν με τον πιο αξιόπιστο τρόπο. Παράλληλα, κινήσαμε τη διαδικασία για αγορά άλλων πέντε μηχανών. Ο διαγωνισμός είναι σε εξέλιξη. Τι άλλο κάναμε; Συστήσαμε άλλες 48 θέσεις και προκηρύσσουμε αυτές τις μέρες 26 θέσεις για να στελεχωθεί πλήρως η υπηρεσία αυτή, γιατί ακριβώς ο σχεδιασμός κάποιων - κυρία Μανωλάκου - ήταν να προχωρήσει στον ιδιωτικό τομέα. Και έρχεστε να μας πείτε ότι εμείς έχουμε στο μυαλό μας τέτοιο πράγμα;

Επίσης, ξεχνάτε - επειδή είπατε και κάποια πράγματα για την ακτοπλοΐα - ότι αυτή η Κυβέρνηση και αυτό το Υπουργείο από τα ζητήματα στα οποία είχαν τεθεί και δεν έκανε πίσω, ένα από τα δύο - τρία θέματα στα προαπαιτούμενα που υπήρχαν ήταν η σύνθεση της ακτοπλοΐας. Γιατί δεν έχετε την γενναιότητα να το πείτε και να πείτε, μπράβο είχατε το πολιτικό κουράγιο και κάνατε προσπάθεια να μη θιγεί η σύνθεση των στελεχών στην ακτοπλοΐα; Δεν το είπε κανείς. Επίσης, δεν είχατε το κουράγιο να πείτε τόσα χρόνια πως λειτουργούσε το καθεστώς το εργασιακό στην ακτοπλοΐα και τι έκανε αυτή η Κυβέρνηση; Τι τόλμησε να κάνει; Ποιόν έθιξε με αυτό που έκανε; Δεν έθιξε τους εφοπλιστές με τη διάταξη που έφερε; Ξέρετε τι γινόταν εάν έπιαναν έναν αδήλωτο ναύτη; Πρόστιμο 300€. Εάν έπιαναν έναν υπάλληλο σε μια καφετέρια στην ξηρά; Πρόστιμο 10.000 €.

Τι κάναμε εμείς οι φιλοεφοπλιστές, οι υπάλληλοι των εφοπλιστών; Επεκτείναμε τις 10.000€ και στην ακτοπλοΐα. Να ακούσει ο ελληνικός λαός για να καταλάβει πόσο υπάλληλος είναι ο καθένας στα λόγια ή στην πράξη.

Για να μην πω πάλι, θα τα πω αύριο και θα καταθέσω, τι βελτιώσεις έχουμε κάνει αυτά τα χρόνια στην ακτοπλοΐα. Γι' αυτό και δεν ακούτε γκρίνια. Θυμάστε τι γινόταν πριν από 3 - 4 χρόνια στο Αιγαίο. Θυμάστε τι καταγγελίες υπήρχαν από Περιφερειάρχες, Δημάρχους. Βλέπει κανείς τώρα με ποιο τρόπο επιχειρούμε να αξιοποιήσουμε ευρώ προς ευρώ τα χρήματα που διαθέτει ο ελληνικός λαός. Εμείς τολμήσαμε όταν πλοία χαλούσαν δύο φορές το μήνα και έμεναν τα νησιά χωρίς γραμμή και δεν τολμούσε κανείς να τα βάλει με συγκεκριμένους εφοπλιστές, να τους πετάξουμε έξω από τη γραμμή. Έρχεστε και μας λέτε τώρα «Δουλεύετε για τους εφοπλιστές.». Είναι και άδικο να το λέει ένα κόμμα όπως είναι το Κ.Κ.Ε., του οποίου όλοι αναγνωρίζουμε και την ιστορία του και τους αγώνες του και τη σοβαρότητά του.

Εγώ, λοιπόν, έμαθα στη ζωή μου να σέβομαι και να αναγνωρίζω το έργο του καθενός, αλλά θα πρέπει να ξέρετε ότι δεν είμαστε διατεθειμένοι να χαρίζουμε σε κανέναν, έργο που γίνεται με πολύ κόπο, με πολύ μεγάλη προσπάθεια, με σύγκρουση συμφερόντων, γιατί ακριβώς η εντολή του ελληνικού λαού, η εντολή που μας έδωσε σε δύσκολες εποχές είναι να αξιοποιηθεί στο έπακρον η κάθε δυνατότητα που έχουμε για να βοηθήσουμε την κοινωνία, γιατί σ' αυτή την κοινωνία εμείς απολογούμεθα. Απολογούμεθα στον Πρωθυπουργό της χώρας και στην ελληνική κοινωνία, δεν απολογούμεθα σε κανέναν άλλον.

Επειδή αύριο θα έχουμε στην Ολομέλεια τη συζήτηση, όπου με ευχέρεια ο καθένας θα τοποθετηθεί, πιστεύω ότι, και μετά τις εξηγήσεις που θα δώσει και ο κύριος Υφυπουργός, θα επικρατήσει - όπως αναφέρει η ψυχολογία - δεύτερη σκέψη και με ωριμότητα θα γίνει οποιαδήποτε κριτική και με ωριμότητα εγώ θα σας καλούσα να επαναπροσδιορίσετε τη θέση σας για κάτι το οποίο δεν έγινε όλα αυτά τα χρόνια και μάλιστα, αγαπητοί μου συνάδελφοι, δεν έγινε και στα χρόνια που το χρήμα έρεε. Εάν συγκρίνετε, δηλαδή, τι κάνει αυτή η Κυβέρνηση, κάτω από ποιες συνθήκες και το τι γινόταν τις δεκαετίες που υπήρχε μια ευμάρεια, πελώρια ευμάρεια και δεν είχε γίνει τίποτα, νομίζω ότι είναι πολύ άδικο και επειδή κριτής μας είναι ο ελληνικός λαός και θα κρίνει αυτά που λέτε εσείς και αυτά που κάνουμε εμείς, πιστεύω ότι καλό θα είναι, κέρδος έχετε να πείτε «ναι, ψηφίζουμε αυτή την πρώτη προσπάθεια», που, το ξαναλέω, δεν είναι ολοκληρωμένη 100%, αλλά είναι μια καλή, μια ουσιαστική, μια γενναία προσπάθεια.

Σας ευχαριστώ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Ευχαριστώ κι εγώ. Τον λόγο έχει ο κ. Αθανασίου.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Κυρία Πρόεδρε, δεν θέλω παρέμβαση, αλλά πριν πάρει το λόγο ο κ. Σαντορινιός να ρωτήσουμε εάν θα μας απαντήσετε σήμερα. Κύριε Υπουργέ, εάν θα δεχθείτε τις τρεις τροπολογίες και τη βουλευτική και τις δύο υπουργικές ή θα μας απαντήσετε αύριο το πρωί. Για τα άλλα που είπατε θα απαντήσουμε αύριο, γιατί δεν έχω δικαίωμα δευτερολογίας λόγω του επείγοντος.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Τον λόγο έχει ο κ. Κουρουμπλής.

ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής): Υπάρχει μια τροπολογία του κ. Δρίτσα με γενικό αριθμό 1627 και ειδικό 42. Γίνεται αποδεκτή. Επίσης και των δύο Υπουργείων οπωσδήποτε, του Διοικητικής Ανασυγκρότησης και του Υγείας.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Για την βουλευτική τροπολογία θα μας απαντήσετε; Για το Φ.Π.Α.;

ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής): Α, αυτή δεν γίνεται.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Εντάξει, θα μας απαντήσετε αύριο.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Σαντορινιός.

ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής): Ευχαριστώ κυρία Πρόεδρε. Νομίζω ότι η συζήτηση επί του νομοσχεδίου, επί της αρχής, έγινε χθες. Νομίζω ότι ήταν μία παραγωγική συζήτηση. Σήμερα θα ήθελα να επικεντρωθώ στις παρατηρήσεις που γίνανε. Ήταν αρκετές παρατηρήσεις που έγιναν από τους συναδέλφους στα άρθρα, όπου όπως είπα και κατά τη διάρκεια της συζήτησης, κάποιες από αυτές προβλέπονται σε νομοτεχνικές βελτιώσεις, όμως κάποιες από αυτές θα έλεγα ότι δεν μπορούν να γίνουν αποδεκτές, όπως για παράδειγμα η ωφελούμενη μονάδα, που εμείς προτείνουμε να είναι το νοικοκυριό. Και γιατί προτείνουμε να είναι το νοικοκυριό και όχι το άτομο; Διότι η επιλογή, ο ελάχιστος αριθμός εγγυημένων εισιτηρίων κατά άτομο υπολογίζεται με βάση τον προϋπολογισμό που έχουμε. Οπότε και με μία άλλη σειρά παραμέτρων, όπως είναι η νησιωτικότητα του νησιού ότι πιο μικρό έχει περισσότερο αριθμό εισιτηρίων και ούτω καθεξής. Αυτός ο αριθμός των εισιτηρίων πηγαίνει μετά στο νοικοκυριό. Επομένως, μια οικογένεια με τέσσερα άτομα, αντί να έχει 7 εισιτήρια κάθε άτομο, αν τα εξαντλήσει, πηγαίνει στο νοικοκυριό και υπάρχουν 28 εισιτήρια για το σύνολο του νοικοκυριού και μπορεί κάθε μέλος της οικογένειας να εξαντλήσει και το σύνολο των 28 εισιτηρίων. Επομένως, αποτελεί μία ευέλικτη μορφή διάθεσης των εισιτηρίων και είναι προς όφελος των νησιωτών η ωφελούμενη μονάδα να είναι το νοικοκυριό και όχι ο νησιώτης ατομικά.

Το δεύτερο που συζητήσαμε, είναι το θέμα της έδρας και το θέμα των μεγάλων επιχειρήσεων. Θέλω να είμαι σαφής: Μεγάλες επιχειρήσεις στο Αιγαίο δεν υπάρχουν. Έχω εδώ μπροστά μου τα στοιχεία της ΕΛΣΤΑΤ για το 2015. Για την πιλοτική εφαρμογή υπάρχουν 11 μεσαίες επιχειρήσεις, 9.589 μικρές και πολύ μικρές και για το σύνολο του Αιγαίου υπάρχει μία σε ένα από τα νησιά του Αργοσαρωνικού - που δεν θα σας πω - που είναι μεγάλη και αυτό το διερευνούμε με βάση τα στοιχεία αυτά και επειδή υπάρχει το στατιστικό απόρρητο γιατί στη μία μονάδα δεν μπορείς να το αναφέρεις. Δεν λέω σε ποιο νησί είναι. Επιφυλασσόμεθα ως προς το κομμάτι αυτό, αλλά πρέπει να δούμε και κατά πόσο είναι συμβατό και με τις κρατικές ενισχύσεις. Οπότε θα επιφυλαχθούμε και αύριο θα επανέλθουμε σε αυτό το ζήτημα.

Τώρα, σχετικά με την έδρα, πρέπει να γίνει ξεκάθαρο ότι όλα τα προϊόντα που πηγαίνουν σε μία επιχείρηση που έχει έδρα το νησί - και αυτό θέλουμε - ή όλα τα προϊόντα που φεύγουν από μία επιχείρηση που έχει έδρα το νησί επιδοτούνται για το αντίστοιχο κόμιστρο της διαφοράς της απόστασης. Δεν υπάρχει καμία διάκριση. Δηλαδή, αν φύγει - το παράδειγμα που είπαμε το πρωί - μία φέτα από τη Λάρισα και πάει στη Σάμο για το κομμάτι της ακτοπλοϊκής μεταφοράς, το οποίο θα το πληρώσει η επιχείρηση της Σάμου, θα παρουσιάσει τη φορτωτική και θα πληρωθεί για τη διαφορά του κόστους χερσαίας με ακτοπλοϊκή μεταφορά η επιχείρηση του νησιού. Πώς θα μεταφερθεί αυτό τώρα; Σωστό. Είναι ένα πολύ σοβαρό ερώτημα.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): (ομιλεί εκτός μικροφώνου)

ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής): Στον καταναλωτή. Κατ’ αρχήν, το ίδιο ερώτημα -και μία που βάζετε το ΦΠΑ στο τραπέζι- είναι πώς μεταφέρονταν η έκπτωση του ΦΠΑ στον καταναλωτή; Έτσι δεν είναι; Μεταφερόταν; Δεν ξέρουμε αν μεταφερόταν.

Ας δεχθούμε ότι ο επιχειρηματίας είναι αυτός ο οποίος θα μεταφέρει αυτή την έκπτωση και δεν θα κερδοσκοπήσει. Πώς θα το ελέγξουμε αυτό; Θα το ελέγξουμε με την καταγραφή των τιμών από το παρατηρητήριο τιμών της Γενικής Γραμματείας Καταναλωτή, σε συνεργασία με τα Επιμελητήρια, που θέλω να τα ευχαριστήσω, γιατί όλα έχουν δεχθεί να συμμετέχουν σε αυτή τη διαδικασία, προκειμένου να διερευνήσουμε τυχόν επιχειρήσεις, οι οποίες δεν θα μεταφέρουν το κόστος αυτό. Και επομένως αυτές οι επιχειρήσεις από τον οδηγό εφαρμογής θα οδηγηθούνε και στη μη λήψη περαιτέρω του βοηθήματος, διότι όλες αυτές οι επιχειρήσεις, μέσω του οδηγού εφαρμογής, θα κάνουν αίτηση για να χρηματοδοτηθούν και κάθε χρόνο θα κάνουν την αίτηση για να χρηματοδοτούνται. Μια απλή διαδικασία όπου θα μπαίνουν στο σύστημα για μην ψάχνουμε πάλι γραφειοκρατικές διαδικασίες. Αυτές, λοιπόν, οι οποίες εντοπισμένα δεν θα μεταφέρουν το κόστος, προφανώς δεν θα είναι και δικαιούχοι αυτής της ενίσχυσης.

Για το άρθρο 3, είπα αυτά για τις μονάδες. Άρα δεν υπάρχει λόγος να πάω παρακάτω.

Το άρθρο 4, αναφέρει τις παραμέτρους υπολογισμού του Μεταφορικού Ισοδύναμου. Μου λέτε να μην δώσουμε στον Υπουργό τη δυνατότητα να κάνει ρουσφέτι. Ρουσφέτι σε τι; Μιλάμε για 800.000 νησιώτες που είναι δικαιούχοι, χωρίς να βάλω τους αναπληρωτές και όλα τα υπόλοιπα και γύρω στις 35.000 επιχειρήσεις. Σε ποιον θα κάνει ρουσφέτι; Είναι γενικές διατάξεις για τον τρόπο με τον οποίο υπολογίζεται αυτό το Μεταφορικό Ισοδύναμο και προέρχονται σε μεγάλο βαθμό από τη μελέτη που έχει κάνει το Πανεπιστήμιο Αιγαίου και είναι δημοσιευμένη. Επομένως, δεν νομίζω ότι χρειάζεται να κάνουμε επιτροπές απλά για να μεταφέρουμε πιο πίσω την εφαρμογή. Η εφαρμογή θα γίνει και θα γίνει την επόμενη εβδομάδα.

Επίσης, ρωτήσατε με ποιον τρόπο θα υπολογίζεται το κόστος χερσαίας μεταφοράς. Το κόστος χερσαίας μεταφοράς, σας είπα και κατά την τοποθέτησή σας ότι, θα υπολογίζεται με βάση το ΚΤΕΛ και η τιμή του εισιτηρίου του ΚΤΕΛ είναι με βάση προεδρικό διάταγμα που βγαίνει από το Υπουργείο Υποδομών και Μεταφορών για τις ενδονομαρχιακές και τις δια νομαρχιακές μεταφορές. Κύριε Καρρά, έχετε δίκιο, γίνεται νομοτεχνική βελτίωση, την οποία δεν θα παρουσιάσουν ως νομοτεχνική, αλλά θα πω την ουσία της, που είναι ότι 31 Δεκεμβρίου ολοκληρώνεται η πιλοτική εφαρμογή και ξεκινά η κανονική εφαρμογή 1/1/2019. Γεωγραφικά αναφέρεται όλη η νησιωτική Ελλάδα πλην Κρήτης, Λευκάδας και Εύβοιας. Νομίζω ότι σας απάντησα για τα εμπορεύματα και πως αυτά θα πηγαίνουν στις επιχειρήσεις. Πιστεύω ότι αυτή τη φορά σας έπεισα, με το παράδειγμα που έδωσα.

Στο άρθρο 7, κύριε Καρρά, είναι αφορολόγητο και ακατάσχετο, ξεκάθαρα. Εσείς μιλάτε για μια ειδική περίπτωση, όπου εκεί γίνεται διανομή κερδών μιας επιχείρησης, που σημαίνει ότι είναι Α.Ε..

Λοιπόν, εδώ, όμως, μιλάμε για τις λειτουργικές δαπάνες των ίδιων των επιχειρήσεων. Εκεί πέρα, λοιπόν, στις λειτουργικές δαπάνες των ίδιων των επιχειρήσεων, θα είναι και ακατάσχετο και αφορολόγητο. Αυτό πρέπει να είναι ξεκάθαρο και δεν νομίζω ότι αυτό θα ενοχλήσει τις νησιωτικές επιχειρήσεις.

Τώρα, για το άρθρο 9 και το επιχειρησιακό σχέδιο για την υλοποίηση του Μεταφορικού Ισοδύναμου. Αναφέρθηκε και από τον κύριο Κούζηλο - αν δεν κάνω λάθος - αν το Μεταφορικό Ισοδύναμο θα γίνει σε τρία χρόνια. Όχι, δεν θα γίνει σε τρία χρόνια. Ελπίζουμε ότι τα δεδομένα, όπως είπα και χθες, δεν υπήρξε καμία μελέτη απ' όλους αυτούς που κόπτονται σήμερα για τη νησιωτικότητα, κανένας δεν είχε κάνει καμία μελέτη για το πώς θα εφαρμοστεί αυτό το Μεταφορικό Ισοδύναμο. Καμία μελέτη. Δεν υπήρχαν δεδομένα. Για να μπορέσουμε να βρούμε δεδομένα κάναμε πρωτογενή δουλειά, κάναμε έρευνα πεδίου, πήγαμε σε επιχειρήσεις, σε Επιμελητήρια, για να μπορέσουμε να συλλέξουμε στοιχεία. Επομένως, σήμερα, αυτό που κάνουμε με την έναρξη εφαρμογής είναι δύο πράγματα:

-Το ένα είναι ότι καθιερώνουμε ένα θεσμό, ο οποίος ήταν 40 χρόνια αίτημα των νησιωτών.

-Και το δεύτερο είναι ότι φτιάχνουμε ένα σύστημα, το οποίο θα συλλέγει εμπειρικά δεδομένα και αυτά τα δεδομένα τα αξιοποιεί, ώστε να βελτιστοποιεί τις μεθόδους επιδότησης και των εμπορευμάτων και των εισιτηρίων.

Άρα, καλό είναι να έχουμε μια τριετή περίοδο ελέγχου του συστήματος και βάσει αυτού και με μελέτες που θα γίνουν πάνω στα δεδομένα αυτά, ουσιαστικά, να ξαναφέρουμε το επιχειρησιακό σχέδιο για την υλοποίηση του Μεταφορικού Ισοδύναμου. Και πιστεύω ότι αυτό θα έχει και μια νομιμοποίηση, διότι λέμε ότι θα περάσει από τη Βουλή, θα εγκριθεί από τη Βουλή αυτό το επιχειρησιακό σχέδιο.

Τώρα, το κόστος μεταφοράς των καυσίμων στα νησιά. Είναι ένα πολύ πιο εξειδικευμένο ζήτημα, πάρα πολύ πιο εξειδικευμένο ζήτημα, και θα έλεγα ότι για την υπουργική απόφαση για τα καύσιμα θα ζητήσω να βάλουμε δύο μήνες, διότι βρισκόμαστε σε μια διαδικασία συνεννόησης με το σύνολο των εταιρειών. Όμως, δεν έχει να κάνει τόσο πολύ με την απόσταση, όσο με άλλες παραμέτρους που έχουν να κάνουν με το πόσα πρατήρια είναι στο νησί, αν υπάρχουν εγκαταστάσεις αποθήκευσης των καυσίμων και πολλές άλλες παράμετροι. Γι' αυτό το λόγο, λοιπόν, πιστεύουμε ότι για το συγκεκριμένο ζήτημα - επειδή είναι αρκετά πιο δύσκολο - χρειαζόμαστε ένα χρονικό διάστημα, ίσως περισσότερο του ενός μήνα που θα χρειαστεί για την υπουργική απόφαση και που δεν θα χρειαστεί ουσιαστικά για τις άλλες υπουργικές αποφάσεις, διότι είναι έτοιμες. Γι' αυτό θα χρειαστούμε λίγο παραπάνω χρονικό διάστημα.

Προφανώς και γνωρίζουμε ότι θα υπάρξει αύξηση του κόστους των καυσίμων στη ναυτιλία, λόγω του «Gas Oil», και γι' αυτό το λόγο προσπαθούμε σε συνεργασία με τους εφοπλιστές και με τους ακτοπλόους να βρούμε τρόπους. Τι να κάνουμε, πρέπει να συνεργαζόμαστε. Ξέρετε είναι φορείς με τους οποίους πρέπει να συνεργάζεσαι και δεν μπορείς να είσαι συνέχεια σε πόλεμο. Τους δέχεσαι όλους στο γραφείο σου. Λοιπόν, προσπαθούμε να βρούμε τρόπους, με τους οποίους θα αντιμετωπίσουμε το κόστος αυτό.

Ένα ερώτημα που έκανε και ο κ. Δανέλλης είναι αν θα υπάρξει ευρωπαϊκή χρηματοδότηση.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Αν υπάρξει έμμεσα.

ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής): Ναι. Νομίζω, κύριε Δανέλλη, ότι η χρηματοδότηση ή η συγχρηματοδότηση είναι κάτι το οποίο πρέπει να διεκδικήσουμε και πρέπει να διεκδικήσουμε όλοι μαζί. Ήδη, έχουμε ενημερώσει την αρμόδια Επίτροπο για την εφαρμογή του μέτρου και πιστεύω ότι μπορούμε, στο αμέσως επόμενο χρονικό διάστημα και έχοντας και δεδομένα στα χέρια μας πλέον από την πιλοτική εφαρμογή, να διεκδικήσουμε μέρους της συνολικής υλοποίησης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Κύριε Υπουργέ, παρακαλώ.

ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής): Παρακαλώ, σας ακούω.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Επειδή είχα ασχοληθεί με το θέμα είναι δεδομένο ότι άμεση χρηματοδότηση δεν μπορούμε να έχουμε.

ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής): Όχι.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Άρα, το ζητούμενο είναι αν μπορέσουμε, έχοντας μια πρόταση, να οδηγηθούμε στην αποδοχή αυτής της πρότασης αξιοποίησης ευρωπαϊκών πόρων γι’ αυτόν το σκοπό.

ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής): Συμφωνούμε και κυρίως για το κομμάτι των εμπορευμάτων.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Ναι, πολύ περισσότερο από τη μεταφορά επιβατών.

ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής): Πιστεύω ότι στο κομμάτι των επιβατών δεν μπορεί να υπάρξει άμεση χρηματοδότηση.

ΣΠΥΡΟΣ ΔΑΝΕΛΛΗΣ (Ειδικός Αγορητής του «Ποταμιού»): Πάντως τέτοια εμπειρία έχουμε από άλλες καλές πρακτικές που έχουν εφαρμοστεί σε άλλες νησιωτικές περιφέρειες της Ευρώπης. Δηλαδή, η έγκριση να οδηγηθούν ευρωπαϊκοί πόροι -τους οποίους προορίζουν από διάφορα προγράμματα για την Ελλάδα- στη στήριξη του Μεταφορικού Ισοδυνάμου. Αυτό μπορεί να γίνει.

ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής): Πιστεύω ότι πραγματικά -και θα ήταν χρήσιμη κάθε γνώση δική σας, άλλωστε, νομίζω, ότι έχουμε συνεργαστεί σε αυτά τα ζητήματα- κυρίως για το κομμάτι των εμπορευμάτων μπορούμε να βρούμε χρηματοδοτικούς πόρους. Δεν θα υπάρξουν εισοδηματικά κριτήρια. Ξεκάθαρα κανένα εισοδηματικό κριτήριο πέραν αυτού του ζητήματος για τις επιχειρήσεις όπως αυτή που ανέφερα, για μεγάλη επιχείρηση που υπάρχει μόνο μία στο Αιγαίο και στο Ιόνιο καμία άλλη.

Θα μου επιτρέψετε τώρα να αναφέρω άλλα δύο ζητήματα. Σχετικά με τον ενδιάμεσο φορέα διαχείρισης: H διαχειριστική Αρχή. Άκουσα χθες και τον κ. Κονσόλα που είπε ότι φτιάχνουμε δύο νέους φορείς. Δεν φτιάχνουμε δύο νέους φορείς. Θα οριστούν με υπουργική απόφαση στη διαχειριστική Αρχή η Γενική Γραμματεία Αιγαίου και ενδιάμεσος φορέας διαχείρισης θα είναι ο Ενδιάμεσος Φορέας Διαχείρισης του Επιχειρησιακού Προγράμματος Ανταγωνιστικότητα και Επιχειρηματικότητα  (Ε.Φ.Ε.Π.Α.Ε.), ο οποίος είναι ο φορέας που έχει χρηματοδοτήσει, έχει μπει σε όλες τις χρηματοδοτήσεις των προγραμμάτων ανταγωνιστικότητας εδώ και δεκαετίες. Άρα, δεν φτιάχνουμε καινούργιους φορείς. Απλά θα οριστούν αυτοί οι φορείς για να κάνουν πιο εύκολα και πιο σωστά τη δουλειά και ιδίως ένας φορέας, ο οποίος έχει μια τεράστια εμπειρία σε χρηματοδοτήσεις επιχειρήσεων.

Σχετικά με την Κρήτη απάντησε και ο Υπουργός ότι μπορούμε να το δούμε πιο «μακριά», να δούμε και ποιο θα είναι το κόστος αυτό. Βέβαια, εδώ πρέπει να σημειώσουμε κάτι.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Για την Κρήτη;

ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής): Για την Κρήτη, κύριε Αθανασίου.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Το τέταρτο που υπογράψατε προχθές λέει ότι απαγορεύεται.

ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής): Δεν απαγορεύεται τίποτα εκεί. Κύριε Αθανασίου, δεν απαγορεύεται τίποτα.

ΧΑΡΑΛΑΜΠΟΣ ΑΘΑΝΑΣΙΟΥ (Εισηγητής της Ν.Δ.): Λέει «όχι» σε όλα τα νησιά.

ΘΕΟΔΩΡΟΣ ΔΡΙΤΣΑΣ: Δεν είναι τέταρτο.

ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής): Κύριε Αθανασίου, δεν απαγορεύεται τίποτα. Απλά δεν υπάρχει κανένα τέταρτο μνημόνιο. Δεν υπάρχει τίποτα τέτοιο. Απλά για την Κρήτη θα πρέπει κάποιος να δει και τις διαφορές στις τιμές και πόσο είναι αυτό το κόστος. Γιατί, για παράδειγμα σε πολλά από αυτά τα εισιτήρια δεν υπάρχει Μεταφορικό Ισοδύναμο και είναι πιο φτηνό το κόστος από το αντίστοιχό του κόστους του ΚΤΕΛ.

Θα μου επιτρέψετε και με την ιδιότητα του Βουλευτή Δωδεκανήσου να αναφερθώ στην ίδρυση της Α.Ε.Ν. Καλύμνου που δεν το έκανα χθες. Είναι ένα σημαντικό βήμα για την ενίσχυση αυτού του νησιού, ενός νησιού που έχει μεγάλη ναυτική παράδοση, ενός νησιού που όπως είπε σήμερα και ο κ. Δήμαρχος συμμετέχει με το 10% των ναυτικών της χώρας μας. Το 10% των ναυτικών της χώρας μας είναι Καλύμνιοι. Είναι άνθρωποι, οι οποίοι η ζωή τους είναι η θάλασσα. Πιστεύω ότι μπορούμε να ανθήσουμε άξια στελέχη της ναυτιλίας να βγουν από αυτή τη Σχολή. Επίσης, πιστεύω ότι θα έπρεπε εδώ και χρόνια να είχε προχωρήσει η ίδρυση αυτής της Ακαδημίας Εμπορικού Ναυτικού. Θέλω να ευχαριστήσω και το Δήμο Καλύμνου, με τον οποίο συνεργαστήκαμε, έχουμε βρει τους χώρους και είναι έτοιμοι οι χώροι για να μπορέσει να στεγαστεί αυτή η Σχολή. Φυσικά να ευχαριστήσω και τον Υπουργό και τον Πρωθυπουργό που έδωσαν αυτή την υπόσχεση, την τηρήσανε και πολύ σύντομα η Α.Ε.Ν. Καλύμνου θα λειτουργήσει.

Σας ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κυρίες και κύριοι συνάδελφοι, ολοκληρώθηκε συζήτηση για το σχέδιο νόμου του Υπουργείου Ναυτιλίας και Νησιωτικής Πολιτικής «Μηχανισμός εφαρμογής, κρατική εποπτεία, γενικοί όροι υλοποίησης του Μεταφορικού Ισοδύναμου (Μ.Ι.) και άλλες διατάξεις». Ανακεφαλαιώνουμε με τις θέσεις των κομμάτων.

Ο ΣΥΡΙΖΑ ψηφίζει «υπέρ».

Η Ν.Δ. ψηφίζει «επιφύλαξη».

Η Δημοκρατική Συμπαράταξη ΠΑ.ΣΟ.Κ.-ΔΗΜΑΡ ψηφίζει «επιφύλαξη».

Ο Λαϊκός Σύνδεσμος -Χρυσή Αυγή ψηφίζει «επιφύλαξη».

Το Κ.Κ.Ε. ψηφίζει «κατά».

Οι Ανεξάρτητοι Έλληνες ψηφίζουν «υπέρ».

Το «ΠΟΤΑΜΙ» ψηφίζει «υπέρ» και

η Ένωση Κεντρώων ψηφίζει «επιφύλαξη».

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 14 γίνονται δεκτά ως έχουν, κατά πλειοψηφία.

Επίσης, γίνονται δεκτές, κατά πλειοψηφία και οι με Γενικό και Ειδικό Αριθμό 1626/41 και 1628/43 υπουργικές τροπολογίες, καθώς και η με Γενικό και Ειδικό αριθμό 1627/42 βουλευτική τροπολογία που έκανε αποδεκτή ο κ. Υπουργός.

Τέλος, γίνεται δεκτό κατά πλειοψηφία και το ακροτελεύτιο άρθρο και ερωτάται η Επιτροπή αν γίνεται δεκτό το σχέδιο νόμου και στο σύνολό του.

- Δεκτό κατά πλειοψηφία.

Συνεπώς, το σχέδιο νόμου του Υπουργείου Ναυτιλίας και Νησιωτικής Πολιτικής «Μηχανισμός εφαρμογής, κρατική εποπτεία, γενικοί όροι υλοποίησης του Μεταφορικού Ισοδύναμου (Μ.Ι.) και άλλες διατάξεις», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό η Προεδρεύουσα των Επιτροπών έκανε την γ΄ ανάγνωση των καταλόγων των μελών των Επιτροπών.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Βράντζα Παναγιώτα, Γκαρά Αναστασία, Δρίτσας Θεόδωρος, Ριζούλης Ανδρέας, Καματερός Ηλίας, Καρακώστα Εύη, Καφαντάρη Χαρά, Τζάκρη Θεοδώρα, Αθανασίου Χαράλαμπος, Τάσσος Σταύρος, Μανωλάκου Διαμάντω, Κατσίκης Κωνσταντίνος, Παπαχριστόπουλος Αθανάσιος και Δανέλλης Σπυρίδων.

Από την Ειδική Μόνιμη Επιτροπή Περιφερειών παρόντες ήταν οι Βουλευτές κ.κ. Βαγενά Άννα, Μεϊκόπουλος Αλέξανδρος, Σεβαστάκης Δημήτριος, Ανδριανός Ιωάννης, Βλάσης Κωνσταντίνος, Γεωργαντάς Γεώργιος, Κεγκέρογλου Βασίλειος, Ηλιόπουλος Παναγιώτης, Κούζηλος Νικόλαος και Ψαριανός Γρηγόριος.

Τέλος και περί ώρα 17.55΄ λύθηκε συνεδρίαση.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΧΑΡΑ ΚΑΦΑΝΤΑΡΗ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΠΑΡΑΓΩΓΗΣ ΚΑΙ ΕΜΠΟΡΙΟΥ**